NRT TV | عێراق | کازمی گۆڕانکاریی لە چەند پۆستێکی ئەمنی عێراقدا کرد\nوەزارەتی بەرگریی عێراق رایگەیاند، لە چوارچێوەی ئەو گۆڕانکارییانەی کە مستەفا کازمی لە دامەزراوە سەربازیی و ئەمنییەکاندا ئەنجامیدەدات، بەڕێوەبەری هەواڵگریی سەربازیی و فەرماندەی ئۆپەراسیۆنەکانی زیقار، لە پۆستەکانیان لادراون.\nوەزارەتی بەرگریی عێراق رایگەیاند، لە چوارچێوەی ئەو گۆڕانکارییانەی مستەفا کازمی فەرماندەی گشتیی هێزە چەکدارەکان و سەرۆکوەزیران لە دامەزراوە سەربازیی و ئەمنییەکاندا ئەنجامیدەدات زنجیرەیەک گۆڕانکاری گرنگ لە بەڕێوەبەرایەتی هەواڵگریی سەربازی کراوە کە لە میانیدا ژمارەیەک فەرماندەی باڵای سەربازیی لە پۆستەکانیان لادراون، کە لە دوایینیشیاندا، سەعد عەلاق بەڕێوەبەری هەواڵگریی سەربازیی و جەمیل شەممەری فەرماندەی ئۆپەراسیۆنەکانی زیقار، لە پۆستەکانیان لادراون".\nشارەزایانی ئەمنی لە عێراق ئاماژە بەوەدەکەن، ئەو گۆڕانکارییانەی کە سەرۆکوەزیران ئەنجامیدەدات، ئامانج لێی ئەوەیە ئەو دامەزراوانە نەکەونە ژێر کاریگەریی گروپە چەکدارەکانی نزیک لە ئێران.\nلای خۆیەوە، عەمید یەحیا رەسول وتەبێژی فەرماندەی گشتی هێزە چەكدارەكان لە هەژماری تایبەتی خۆی لە تۆڕی کۆمەڵایەتیی تویتەر بڵاویکردەوە، کە جەمیل شەممەری دوای لادانی لە پۆستی فەرماندەی ئۆپەراسیۆنەکانی زیقار گواستراوەتەوە بۆ بەشی فەرماندەیی یەدەگ لە وەزارەتی بەرگریی و سەعد عەلاق دوای لادانی لە پۆستی بەڕێوەبەری هەواڵگریی سەربازیی کراوە بە سەرۆکی زانکۆی بەرگریی.\nراشیگەیاندووە، هەر لە چوارچێوەی گۆڕانکارییە نوێیەکەدا، فائز مەعموری کراوە بە بەڕێوەبەری هەواڵگریی سەربازیی و حەمد جبوری بۆ بەڕێوەبردنی بەڕێوەرایەتی بەڵگەنامەکانی سەربازیی دەستنیشانکراوە.\nلەلایەکی دیکەوە، هەر ئەمڕۆ مستەفا كازمی بەپێی فەرمانێک، مستەفا هیتی سەرۆكی سندوقی بنیانتانەوەی شارە كۆنترۆڵكراوەكانی لە پۆستەكەی لادا و لە شوێنی ئەو محەمەد هاشم عانی دەستنیشانكرد.\nمستەفا كازمی كە لە ٧ی ئایارەوە بووە بە سەرۆكوەزیرانی عێراق، تا ئێستا چەندین گۆڕانكاری لە پۆستە ئیداریی، ئەمنیی و سەربازییەكاندا كردووە.


ANF | ئەمریکا پاتریۆت لە عێراق جێگیر دەکات!\nئەمریکا رایگەیاند، بڕیاریانداوە سیستمی بەرگریی ئاسمانیی پاتریۆت لە عێراق جێگیر بکەن. ئەو بڕیارە بۆ پاراستنی یەکە ئەمریکییەکانە لە عێراق.\nسێشه‌ممه, 31 Mar 2020, 09:25\nدواى ئەوەى لە مانگی کانوونی دووەمی ٢٠٢٠دا بەهۆی هێرشی مووشەکیی ئێرانەوە ١٠٠ سەربازی ئەمریکی بریندار بوون، بەڕێوەبەرانی واشنتۆن داوایان لە بەغدا کرد رێگایان پێبدات سیستمی پاتریۆت لە عێراق جێگیر بکەن.\nئاژانسی هەواڵی فەرەنسا (AFP) بڵاویکردەوە، تاوەکو رۆژی دووشەمەش روون نەبووەتەوە، کە بەغدا رێگای بە ئەمریکا داوە یان نا، بەڵام بەرپرسانی عێراقی لە هەفتەى رابردوودا بەو ئاژانسەى هەواڵیان راگەیاندوە، ئەمریکا کەرەستەکانى سیستمی بەرگریی هێناوەتە عێراق و بەبێ گوێدانە بەغدا خەریکى دانان و جێگیرکردنیانە.\nئەو بەرپرسە ئەمریکی و عێراقییانەى کە نەیانخواستوە ناویان بڵاوبکرێتەوە، وتویانە سیستمی پاتریۆت لە بارەگای عەین ئەسەد لە ١٨٠ کیلۆمەتریی بەغدا جێگیر دەکرێت. راشیانگەیاندووە، چەند بەشێکی ئەو سیستمە بەرگرییە لە هەولێری پایتەختی هەرێمی کوردستانی فیدراڵ جێگیر کراوە.\nبە وتەى بەرپرسانی ئەمریکا، توانای سیستمە بەرگرییە ئاسمانییەکە بەهێزە و لە توانایدایە موشکی بالیستی لە ئاسماندا لە ناو ببات.\nچاوەڕێ دەکرێت بەهۆی جێگیرکردنی سیستمی پاتریۆتی ئەمریکی لە عێراقدا ئاڵۆزییەکانى ناوچەکە زیاتر ببن. دواى ئەوەى ئەمریکا لە مانگی کانوونی دووەمی ٢٠٢٠ دا جەنەڕاڵی ئێرانی قاسم سولەیمانى و جێگرە عێراقییەکەى بە ناوی ئەبو مەهدی موهەندیس کوشت، ئاڵۆزییەکان زیادیان کردبوو.


کادیری ڕێکخراوەی کوردیی و نەتەوەکانی دیکە.، فاتح ئارەش – Peshmergekan\nهەروەک دەزانن پێوەندی کۆمەڵایەتی نێوان دوو مرۆڤ شتێکی ئاساییە بەڵام پێوەندی سیاسی نێوان دوو تاک یان دوو هێز زۆر جارێک وەک گرفتێک چاوی لێ دەکرێت لە حاڵێکدا کە هەموو پێوەندییەک بە پێوڕی یاسای سەربەخۆیی دابین دەبێت.\nکوردستان دابەشکراوە بە سەر چوار وڵات و سێ زماندا بەڵام زۆرکەس لە ئێمە کاتێک کوردێک دەبینێ کە لە سەر ئاستی گشتیی وڵات باس دەکات یان دەنووسێت یان شێوە پێوەندییەکی کۆمەڵایەتی نیوان کوردو نەتەوەیەک لەو نەتەوانە دەبینێت بەشێوەیەکی نائاسایی چاو لەو پێوەندییە یان لەو هاودەنگییە دەکات، بە گوێرەی بیرکردنەوەی خۆم ئەم نائاسیی بوونە باس لە شێوە تێگەیشتنێکی هەڵەیی کۆمەڵایەتی و ڕامیاری دەکات، کورد زیاتر لە عەرەب، فارس و تورک پێویستی بە دیالۆگ لە گەڵ نەتەوەکانی دیکە هەیە چونکە ئێمە لەخەباتداین، خەباتیش پرسیار بۆ خەڵک دروست دەکات، مافیایی دەسەڵات کەرستەکانی پێوەندی، ئابووری و ڕاگەیاندنی لە دەستدایە و بودجە بۆ گۆڕینی ڕاستییەکان تەرخان دەکات و هەموو خەڵکی کۆمەڵگا ڕۆشنبیر یان سیاستوان نین.\nدووهەم ئێمەی کورد بە شێوەی ڕامیاری و چەکداری خەبات دەکەین بەڵام دەبێت بەپێوەڕی لۆژیک بتوانین ڕوونکردنەوەمان لە ئاست هەر دوو بواردا هەبێت و بۆ خۆشمان دەبێت بزانین کە خەباتی ئێمە لە گەڵ خەباتێکی ناسیونالیستی بەرچاو تنگ جیاوازەیی زۆری هەیە، ئێمە خەبات بۆ مانوو مەوجودیەتی خۆمان دەکەین کە خەتەری نابوودی ژنی نەتەوەیمان (مەدەنی) لە سەرە، خەباتی گەلی کورد بابەتێکە کە دوو ڕێگا چارەسەری هەیە کە یەکێکیان بۆ ئێمە ئیمکانی نییە بەڵام ڕێگای دووهەمم پێوەندی تەنگاوتەنگی بە چارەسەری لە چوارچێوەی دیموکراسیدا هەیە، یانی ویستیی ئێمە کە ئازادی و مافە بەشێوەیەک پێوەندی بە ئازادی و مافی دەرودەراوسێکانمانەوە و تێگەیشتنی ئەوان لە دیموکراسی هەیە! کورد بەگشتی زۆرجار بە ڕاشکاوانە ڕایگەیاندەوە کە خەباتی چەکداری شێوە خەباتێکی ناچاریی و داسەپاوە بەڵام ئەمە بە تەنهایی ناتوانێت هەموو کێشەیە چارەسەربکات و دەبێت بە ئیخلاقی شۆڕشگێری و توانی ڕامیارییەوە بێ وچان کاری بۆ بکەین چونکە دەسەڵاتێک کە هەموو کۆمەڵگا دەچەوسێنێتەوە جێگای پارەمەترەکانی ئاڵوگۆڕ پێکردەوە و لە ئاستێکی بەرزدا چەواشەکاری دەکات.\nهیچکام لەم نەتەوانە دژی کورد لە دایک نەبوون و کوردیش عاشقی چەک و شەڕ نییە بەڵام نابێت ئەوە لە بیر بکەین کە تێگەیشتنێکی هەڵە لە سەر ویست و دروستیی کێشەیی نەتەوەیی هەیە و کاری بۆ دەکرێت، ئەوەش دەبێتە هۆکارێک تا کورد پێوویستی بە خەباتی ڕوونکردنەوە بەمەبەستیی هەرچی زیاتر سیاسی کردنی مافەکەی دەستپێبکات، ئەگەر ڕاست بێت و کێشەیی کورد پێوەندی بە دیموکراسییەوە هەبێت کورد بە تەنیا ناتووانێت ئەو کێشە ڕاکێشێت و دەبێت هەوڵبدات تا نەتەوەکانی دیکەش بە شێوەیەک بەشدارو ئەرکی هاوبەشیی خۆیان بەجێ بگەیەنن! دەبێت بڵێین وەزعی سیاسیی تورکەکان تا چەند ساڵ لێرەوبەر لە ئاستێکی نزمدا بووە و دەسەڵاتدارانی تورک ئەوەیان بە دەرفەت زانیوە و لە سەر ئاستیی مەزن خوازی زۆر کاریان کردەوە ئەم دوو وەزعە کەم یان زۆر پێکدادانی قەومی لێکەوتەوەتەوە کە شێوە کێشەیەکی بۆ ئێمە یان بۆ ئێوە بە میرات بەجێهێشتەوە، بەڵام پێشکەوتنی کۆمەڵگا بە کۆمەڵەوە لە گەڵ کەرەستەکانی پێوەندی سەردەم زۆر کارئاسانی کردەوە تا بتوانین تێگەیشتن دروست بکەین!\nئیمکانی بۆ دەڕوات کە زۆرکەس لە ئێوە کە لە فیسبووکدا هەن بینیتان بێت کە چۆن تورکێکی (ئازەری) تێگەیشتوو و ناسراو وەێنەی پێشەوا قازی محەمەد لە گەڵ ژیاننامەیی ئەو لە فەیسبووک و کاناڵێکی تلگرامیدا کە لانیکەم ٣٥٠ تورکی تێدا ئەندامن بڵاو دەکاتەوە وێنەیی پروفایلەکەی گروپەکە دەگۆڕێت بە وێنەیی پێشەوا، ئەو شەخسە هەرنەبێت لە لایەن ٢٠٠ کەس لە مرۆڤی تێگەیشت و ڕۆشنبرەکانی تورک پشتیبانی بوون ئەوکات ئەو کارەی کردەوە. مەبەست ئەوەیە کە واباشە کە ڕێکخراوە کوردییەکان فیکری زۆرێک لە کادرەکانی خۆیان بگۆڕن؟ و لە جێگەی ئەوەی کار بۆ ئەوە بکەن کە ئەگەر شۆڕش سەرکەت بۆخۆیان حقوقی خۆیان دیاری بکەن یان ڕقیان لە هەرکەسێک بوو زیندان بکەن، یان لە فیسبووکدا بۆخۆیان یەکتر لایک بکەن باشتروایە کە بە فیکرێکی باشترەوە بۆ ئامانجی نەتەوەکەیان قۆناغێکی پێوەندیی و ڕوونکردنەوە دەستپێبکەن بەڵام بۆ ئەم مەبەستە دەبێت توانی ئەوەش هەبێت کە لە باتی جنێو گوڵ بنێرن.\nڵە کۆتایی دا دەمەوێت بڵێم کە من لەم ماوەدا زۆر بابەت و شیکردنەوەم بە زمانی فارسی نووسیوە کە هێندێک لەو بابەتانە لە ژێر ناوی “از هر در سخنی” بڵاوی دەکەمەوە خوێندنەوەیی خراب نییە.


هێزەکانی پەدەکە لە هەولێر ٢٤ کەسیان دەستگیركرد – کوردی – RojNews.News\nهێزەکانی پەدەکە لە هەولێر ٢٤ کەسیان دەستگیركرد\n22/06/2020 - 2:09:33 pm\nدووشەممە, 15 يون 2020 – 20:00 ڕۆژنیوز- هەولێر\nبڕیار بوو ئێوارەی ئەمڕۆ گردبوونەوەیەک لەشاری هەولێر دژی هێرشەکانی شەوی ڕابردووی فڕۆکەکانی دەوڵەتی تورک بۆسەر هەرێمی کوردستان ئەنجامبدرێت، بەڵام هێزە ئەمنییەکانی هەولێر ڕێگرییان لە گردبوونەوەکە کرد و دەستیان بە ڕەشبگیریی کردووە.\nبە پێێ ئەو زانیاریانەی دەست ڕۆژنیوز كەوتووە، هەتا ئێستا ٢٤ کەس لە چالاکوانان و بەشداربووانی گردبوونەوەکە دەستگیر کراون و مزگین ئارین، ئەندامی نوێنەرایەتی هەدەپە لە باشوری کوردستان یەکێکە لە دەستگیرکراوەکان، سەرجەم ئەو چالاکوانانەی دەستگیرکراون براونەتە بەڕێوبەرایەتی پۆلیسی پارێزگای هەولێر.\nبۆ وەگرتنی زانیاریی لەسەر هۆكاری دەستگیركردنیان ڕۆژنیوز پەیوەندیی كرد بە هۆگر عەزیز، وتەبێژی پۆلیسی هەولێر، بەڵام پەیوەندییەی بەردەست نەبوو.\nبێجگە لەو ٢٤ کەسی دەستگیرکراون، هێشتا هێزە ئەمییەکانی هەولێر بەدوای ئەو کەسانەدا دەگەڕێن، کە بەنیاز بوون لە گردبوونەوەکەدا بەشداریی بکەن، یان ڕێکخەری گردبوونەوەکە بوون، بۆیە زۆرێک لە چالاکوانان ناتوانن بچنەوە ماڵەکانی خۆیان.\nعالیە نوسەیف: فوئاد حسێن دەبێتە میراتگری زێباری\nئیدلب، فڕۆکە جەنگییەکانی ڕوسیا ناوچەی بێچەکیان بۆردوومانکرد


دیزانەرێك لە شەوی یەڵدا جلی كوردی نمایش دەكات | دەزگاى زارى کرمانجى\nدیزانەرێك لە شەوی یەڵدا جلی كوردی نمایش دەكات\nرەمەزان هەرنی – زاری كرمانجی : وەك نەریتێكی ساڵانە هەموو ساڵێك لە درێژترین شەوی ساڵدا چەندین چالاكی جۆراوجۆر ئەنجامدەدرێن لە كوردستان بۆ ئەمساڵ دیزانەرێك مەراسیمێكی جیاواز ئەنجام دەدات.\nخاتوو هاوار محەمەد، خاوەن براندی H-L دیزان بۆ زاری كرمانجی گوتی:" ساڵانە لە كوردستان مەراسیمی جیاواز ئەنجامدەدرێت لە شەوی یەڵدا كە درێژترین شەوی ساڵە و لە سەرتاسەری كوردستان بە چالاكی جۆارو جۆر ئەو شەوە زیندو رادەگرن بۆ ئەمساڵ بەرنامەی زۆر جوانمان ئامادەكردووە.\nهاوار گوتیشی :" بۆ ئەمساڵ لە شەوی یەڵدا لە شاری سلێمانی 30 كچ جلی فلكلۆری دەپۆشن و نمایش دەكەن بۆ ئامادەبووان, لە هەمان شەودا گۆرانی و موزیك پێشكەش دەكەین لەگەڵ گرووپی هەڵپەڕكێ و خواردنە كوردەواریەكان, مەبەست لەم شێوازە ئەوەیە قەت كلتوری خۆمان لە یاد نەكەین بەتایبەت لە بۆنەیەكی وا گشتی دا بۆیە لەشەوی یەڵدا كلتۆری خۆمان نمایش دەكەین و زیندوو دەكەینەوە شەوی یەڵداش بەرز رادەگرین.


یونیسێف: مەترسی لەسەر تەندروستی و گەشەی منداڵانی عێراق هەیە\nSUN, 28 NOV 2021 05:12 Erbil, GMT +3\nTHU, 2 SEP 2021 15:21 | KDP.info\nبەغدا -KDP.info- ڕێكخراوی یونیسێف، لە ڕاپۆرتێكدا، ئاشكرای دەكات کە زیاتر لە نیوەی منداڵانی عێراق، ئاوی پێویستیان دەست ناكەوێ و، زۆرینەی خوێندنگەكانیش خزمەتگوزارییەكانی ئاویان تێدا نییە، ئەوەش کاریگەریی نەرێنی لەسەر تەندروستی و گەشەی منداڵان بۆ داهاتوو دەبێت.\nبەپێی ڕاپۆرتەكەی یونیسێف كە لە مانگی ئابی 2021 بڵاو كراوەتەوە، نزیكەی سێ منداڵ لە هەر پێنج منداڵێكی عێراق، ناتوانن ئاوی پاكیان دەست بكەوێت و، كەمتر لە نیوەی قوتابخانەكان خزمەتگوزاریی سەرەكیی ئاویان هەیە، ئەوەش تەندروستیی منداڵان ڕووبەڕووی مەترسی دەكاتەوە و، هەڕەشە لە گەشە و داهاتوویان دەكات.\nڕاپۆرتەكە، كە هاوكات بوو لەگەڵ هەفتەی جیهانیی ئاو، ئاماژە بە هۆكارەكانی كەمیی ئاو لە خۆرهەڵاتی نێوەڕاست دەكات، لە نێویاندا عێراق و باكووری ئەفەریقا، کە لە ئەنجامی زیادبوونی خواستی كشتوكاڵی و فراوانبوونی زەویی كشتوكاڵی پشتبەستوو بە ئاوی ژێرزەوین.\nكەرتی كشتوكاڵ لەسەر ئاستی جیهانی، سەدا 70ی ئاو بەكار دەهێنێت، بەڵام وەك لە ڕاپۆرتەكەدا هاتووە لە خۆرهەڵاتی نێوەڕاست ئەو ڕێژەیە زیاتر لە سەدا 80یە.\nشیما سێنگوپتا، نوێنەری یونیسێف لە عێراق باسی لەوە کردووە کە ئاستی كەمئاوی لە عێراق، گەیشتووەتە مەترسی و، منداڵان ناتوانن گەشە بكەن و بگەنە توانای تەواوی خۆیان بەبێ ئاو. ئاماژەی بەوەش داوە، كاتی ئەوەیە هەندێ كار دەربارەی گۆڕانكاریی كەشوهەوا و گرەنتی گەیشتنی ئاو بە هەموو منداڵێك بكرێت.\nبەپێی ڕاپۆرتەكە، گۆڕانكارییەكانی كەشوهەوا تەنیا هۆكاری كەمئاوی نییە، بەڵكوو هۆكاریشە بۆ كەمبوونەوەی ئاوی باران بۆ كشتوكاڵ و خراپبوونی كوالێتیی ئاوی شیرینی یەدەگ.\nلە عێراق وەرزی بارانبارینی 2020-2021، وشكترین وەرز بوو لە ماوەی 40 ساڵی ڕابردوودا و، هۆكار بوو بۆ دابەزینی شەپۆلی ئاوی دیجلە بە ڕێژەی لە سەدا 29 و فورات بە ڕێژەی لە سەدا 73.


وەزارەتى خوێندنی باڵا لەبارەى چارەنوسی خوێندنی زانکۆ و پەیمانگاکان کۆدەبێتەوە – تۆڕی میدیایی خەڵک\nوەزارەتى خوێندنی باڵا لەبارەى چارەنوسی خوێندنی زانکۆ و پەیمانگاکان کۆدەبێتەوە\n2020/04/08 - 8:59 AM\nبڕیارە ئەمڕۆ چوار شەممە ئەنجومەنى وەزارەتى خوێندنی باڵا لەبارەى چارەنوسی خوێندنی زانکۆ و پەیمانگاکان کۆببێتەوە.\nلەکۆبوونەوەی ئەمڕۆی ئەنجومەنى وەزارەتی خوێندنی باڵادا سەرۆک زانکۆکانی هەرێمی کوردستان بەشداری دەکەن، کە تێیدا گفتوگۆ لەبارەى ئامادەکاری و ڕاپۆرتى سەرۆک زانکۆکان دەکرێت، لەبارەى خوێندنی ئەلیکترۆنی یان خوێندنی ئۆنلاین.\nلەکۆتا کۆبوونەوەی ئەنجومەنى وەزارەتى خوێندنی باڵادا داوا لەسەرۆک زانکۆکان کرا، ڕاپۆرتێک لەبارەى ئەوەی تاکو چەند ئامادەن بۆ خوێندنی ئۆنلاین و ڕێکارە پێویستەکانیان چین بۆ ئەوەى خوێندنی ئەمساڵی خوێندکاران نەفەوتێت.


حكومه‌ت واده‌یه‌كى نوێ بۆ قه‌رزى كۆمپانیا و وەبه‌رهێنه‌ران دیاریده‌كات\nهەواڵ / ئابوری :: 05/10/2019 :: 313 جار بینراوە\nئه‌نجومه‌نى وه‌زیرانى هه‌رێم له‌باره‌ى قه‌رزى حكومه‌ت لاى كۆمپانیا و وه‌به‌رهێنه‌ران داواى داتا و زانیارى له وه‌زاره‌تى دارایى ده‌كات به‌مه‌به‌ستى بڕیاردان له‌سه‌ر دیاریكردنى واده‌یه‌ك بۆ وه‌رگرتنه‌وه‌ى ئه‌و قه‌رزانه.\nئه‌و كۆمپانیا و وه‌به‌رهێنه‌رانه‌ى قه‌رزارى حكومه‌تى هه‌رێمى كوردستانن، پێویست بوو تاوه‌كو 20ى ئابى 2019 قه‌رزه‌كانیان بگه‌ڕێننه‌وه بۆ حكومه‌ت، به‌ڵام دواى ته‌واوبوونى ئه‌و واده‌یه ته‌نها له 7% قه‌رزه‌كان گه‌ڕێندراوه‌ته‌وه.\nبه‌پێى زانیارییه‌كانى دواڕۆژ، له‌سه‌ر ته‌واوبوونى واده‌ى گه‌ڕانه‌وه‌ى قه‌رزه‌كان وه‌زاره‌تى دارایى به نوسراوى فه‌رمى داواى له ئه‌نجومه‌نى وه‌زیران كردووه بڕیارێكى نوێ دەربکات سەبارەت بە چۆنیه‌تى مامه‌ڵه‌كردن له‌گه‌ڵ ئه‌و سودانه‌ى هاتۆته سه‌ر قه‌رزه‌كان دواى دواكه‌وتن هەروەها دیاریکردنى وادەیەک بۆ گەڕاندنەوەیان.\nلاى خۆشیەوە ئه‌نجومه‌نى وه‌زیران وه‌ڵامى نوسراوه‌كه‌ى وه‌زاره‌تى دارایى داوه‌ته‌وه و داواى له وه‌زاره‌تى دارایى كردووه دواین داتا و ئامار له‌باره‌ى قه‌رزه‌كان ره‌وانه‌ى ئه‌نجومه‌نى وه‌زیران بكه‌ن، تاوه‌كو ئه‌نجومه‌نەکە واده‌یه‌كى نوێ بۆ پێدانه‌وه‌ى ئه‌و قه‌رزانه دیاریبكات، یاخود ده‌ستبكات به گرتنه‌به‌رى رێككارى یاسایى له‌سه‌ر ئه‌و قه‌رزانه‌ى لاى كۆمپانیا و وه‌به‌رهێنه‌رانه.\nبه‌پێى داتا و ئاماره‌كان حكومه‌تى هه‌رێمى كوردستان بڕى 721 ملیار دینار قه‌رزى داوه‌ته بازرگان و وه‌به‌رهێنه‌ران و به‌ڵێنده‌ران به‌شێوه‌ى قه‌رزى مه‌كشوف و خصم (كۆمپیاله) و قه‌رزى نه‌قدى، ئه‌وانه‌شى سوودمه‌ندبوون (2.774) دوو هه‌زار و حه‌وت سه‌د و حه‌فتا و چوار كه‌سن.\nقه‌رزه‌كان له‌سه‌ر ئاستى پارێزگاكان به‌مشێوه‌یه دابه‌شبووه: 447 ملیار دینار له هه‌ولێر وه‌رگیراوه به سودى 11%. 267 ملیار له سلێمانى وه‌رگیراوه به سودى 3% بۆ 8% به‌شێوه‌ى قه‌رزى نه‌قدى، حه‌وت ملیار دیناریش له دهۆك وه‌رگیراوه به سودى 11%.\nبه‌پێى ئه‌و زانیاریانه‌ى ده‌ست دواڕۆژ كه‌وتوون، له كۆى ئه‌و 721 ملیاره‌ى قه‌رزى حكومه‌ت لاى كۆمپانیاكان له ساڵى 2019دا تەنها 7%ى گه‌ڕێندراونه‌ته‌وه.\nبه‌پێى دواین رێنمایى وه‌زاره‌تى دارایى و ئابوورى هه‌رێم کە بە ژماره (2) له مانگى ئازارى 2019 ده‌رچووه، ئەو وه‌زاره‌تە داواده‌كات له‌ماوه‌ى كه‌متر له شه‌ش مانگدا له (20ى ئازار تاوه‌كو 20ى ئابى 2019) ئه‌و وه‌به‌رهێنه‌ر و كۆمپانیایانه‌ى پاره‌ى حكومه‌ت قه‌رزارن قه‌رزه‌كانیان بگه‌ڕێنه‌وه.


وه‌زیرى ته‌ندروستى: ڕاپۆرتى لیژنه‌ى چاكسازیى سه‌رۆكایه‌تیی هه‌رێم، كردارییه\nWED, 15 FEB 2017 20:08 | KDP.info\nهەولێر-KDP.info- وەزیری تەندروستی حکوومەتی هەرێمی کوردستان پێوەست بە ڕاپۆرتی سەرۆكایەتیی هەرێمی كوردستان تایبەت بە هەنگاوەكانی پڕۆسەی چاكسازی رایگەیاند، ''ڕاپۆرتێكى باشه و كردارییه و خۆمان له‌گه‌ڵ لیژنه‌كه دانیشتووین و شته‌كانمان باس كردووه.'' دەشڵێ، زۆر گرینگ ده‌بێت كڕینى ده‌رمان به‌ناوه‌ندى بكرێت هه‌م بۆكواڵێتى و،هه‌میش بۆ نرخى ده‌رمان و، ده‌رمانى قاچاغ و ساخته‌ش كه‌م ده‌بێته‌وه له‌بازاڕ.\nڕاپۆرتێكى باشه و كردارییه و خۆمان له‌گه‌ڵ لیژنه‌كه دانیشتووین\nئه‌مرۆ چوارشه‌ممه 15-2-2017 سەرۆكایەتیی هەرێمی كوردستان بۆ بەرچاوڕوونیی ڕای گشتیی و ئاگاداربوونی هاووڵاتیانی كوردستان ڕاپۆرتی دەرئەنجامی پڕۆسەكە لە ماوەی یەك ساڵدا بڵاوكرده‌وه یه‌كێك له‌ته‌وه‌ره‌كان پێوه‌سته به ده‌رمان كه ده‌كه‌وێته ته‌وه‌رى پێنجه‌م وبە بڕیاری سەرۆكی هەرێمی كوردستان ژمارە (10) لە ڕێكەوتى 11/7/2016، لیژنەیەكى تایبەت بە كێشەكانی دەرمان پێك هێندرا. لیژنەكە لە ماوەی كاركردنی خۆیدا هەشت دۆسیەی دەرمانی ئامادەكرد و پێشكەشی دەستەی نەزاهە كراون. لیژنەكە گەیشتە كۆمەڵێك ئەنجام و ڕاسپاردەی گرینگ بۆ چۆنیەتی ڕێگەگرتن لە دەرمانی قاچاخ و تەزویر، هەروەها ڕێكخستنەوەی كڕینی دەرمان و چارەسەری كێشەكانی كوالیتی كۆنتڕۆڵی دەرمان.\nوه‌زیرى ته‌ندروستیی حكوومه‌تى هه‌رێمى كوردستانیش له‌باره‌ى ڕاپۆرته‌كه ده‌ڵێ، ڕاپۆرتێكى باشه و كردارییه و خۆمان له‌گه‌ڵ لیژنه‌كه دانیشتووین و شته‌كانمان باس كردووه، هه‌ركه‌سێك خه‌رقێكى یاسایى كردبێت به‌پێى یاسا و رێنماییه‌كان له‌گه‌ڵیان ده‌جوڵێینه‌وه.\n( د. رێكه‌وت حه‌مه‌ڕه‌شید) به ماڵپه‌ڕى فه‌رمیى پارتیى دیموكراتى كوردستانى ڕاگه‌یاند: "سه‌باره‌ت به ڕاپۆرتى سه‌رۆكایه‌تیى هه‌رێمى كوردستان، ڕاپۆرتێكى باشه و كردارییه و خۆمان له‌گه‌ڵ لیژنه‌كه دانیشتووین و شته‌كانمان باس كردووه و، له كابینه‌ى حه‌وت و هه‌شتیشدا وه‌كو وه‌زیر و وه‌زاره‌ت هه‌نگاوى كرداریمان ناوه له نێو ڕاپۆرته‌كه‌ش تێیدایه كه له‌بوارى كوالێتى كۆنترۆڵى ده‌رمان و به‌گرژداچوونه‌وه‌ى ده‌رمانى قاچاخ، به‌ڵام هێشتا پرۆسه‌كه ماویه‌تى و ئێستا ئێمه پرۆژه‌یه‌كمان به‌هه‌ماهه‌نگى له‌گه‌ڵ لیژنه‌ى چاكسازى پێشكه‌ش كردووه، كه پێ ى ده‌وترێت (لیژنه‌ى دامه‌زراوه‌ى ده‌رمان یاخود به مه‌ركه‌زى كردنى ده‌رمان) بۆ ئه‌وه‌ى حكوومه‌تى هه‌رێم خۆى ده‌رمانى كه‌رتى گشتى و تایبه‌تیش بكرێت، بۆیه ئێمه له‌سه‌ر ئه‌و هه‌نگاوانه‌ى ناومانه به‌رده‌وام ده‌بین و، ئه‌وه‌شى له‌ناوه‌رۆكى ڕاپۆرته‌كه‌دا هاتووه هه‌ركه‌سێك خه‌رقێكى یاسایى كردبێت به‌پێ ى یاسا و رێنماییه‌كان له‌گه‌ڵیان ده‌جولێینه‌وه .\nوه‌زیرى ته‌ندروستى حكوومه‌تى هه‌رێمى كوردستان گوتیشى:" ڕاپۆرته‌كه له‌سه‌ربابه‌تى ده‌رمانى قاچاغ و،چۆنیه‌تى هه‌ماهه‌نگى كردنه ،كه هه‌موومان ده‌زانین ته‌نیا پێوه‌ست نییه به‌وه‌زاره‌تى ته‌ندروستى. به‌ڵكو په‌یوه‌سته به بازگه‌كان و ،كۆنترۆڵى بازاره‌كان به‌ماناى چه‌ند وه‌زاره‌تێك پێوه‌سته به‌و بواره،هه‌روه‌ها چۆنیه‌تى رێكخستنى كڕینى ده‌رمان و گرێبه‌ستى ده‌رمان له‌سه‌ر هه‌موو ئه‌مانه كارده‌كه‌ین و، پێشتریش به سه‌رپه‌رشتى سه‌رۆكایه‌تى ئه‌نجوومه‌نى وه‌زیران هه‌وڵمان داوه به‌رزترین كوالێتى ده‌رمان بكرین بۆ هه‌رێم، بۆیه ئه‌م هه‌نگاوه بۆ بابه‌تى ده‌رمان ئه‌گه‌ر ئه‌و بڕیارانه‌ى ئێمه به‌هه‌ماهه‌نگى له‌گه‌ڵ لیژنه‌ى چاكسازى داومانه جێ به‌جێ بكرێت پێموایه ده‌رمان زۆر باش ده‌بێت، هه‌م نزخه‌كه‌ى هه‌میش كوالیتیه‌كه‌ى، به‌مه‌رجێك یاساى كۆمپانیاى گشتى ده‌رمان جێ به‌جێ بكرێت كه ئه‌وه‌یه حكوومه‌ت خۆى ده‌رمان بكرێت.\nزۆر گرینگ ده‌بێت كڕینى ده‌رمان به‌ناوه‌ندى بكرێت هه‌م بۆكواڵێتى و،هه‌میش بۆ نرخى ده‌رمان\nئاماژەیش دا: "سه‌رۆكایه‌تى هه‌رێم و، ئه‌نجوومه‌نى وه‌زیران و، لایه‌نه پێوه‌ندیداره‌كان چ به‌رێز سه‌رۆكى حكوومه‌ت و جێگره‌كه‌شى پشتیوانى وه‌زاره‌تى ته‌ندروستین و ،پشتیوانى ئه‌و هه‌نگاوانه‌ن به‌تایبه‌تى له‌به‌رنامه‌ى ساڵى 2017 چه‌ند پێشنیارێكمان كردووه ، له‌وانه به‌دامه‌زراوه‌ى ده‌رمان و، باج خستنه سه‌ر مادده زیانبه‌خشه‌كان ،وه‌كو جگه‌ره و نێرگله‌و خواردنه كحولییه‌كان و كۆنترۆلكردنى ده‌روازه خۆراكییه‌كان.ئه‌مانه هه‌مووى بڕیارمان له‌سه‌ر داوه و هه‌روه‌ك له‌ڕاپۆرته‌كه‌ش هاتووه كۆمه‌ڵێك لیژنه‌مان پێكهێناوه له‌وانه‌ش ئه‌وانه‌ى له كوالێتى ده‌رمان كارده‌كه‌ن نابێت به‌هیچ شێوه‌یه‌ك له‌كه‌رتى تایبه‌ت كاربكه‌ن، به‌ڵام ئه‌وانه پێویستیان به ده‌رماڵه‌ى تایبه‌ته له‌گه‌ڵ لیژنه‌كه‌و، سه‌رۆكایه‌تى ئه‌نجوومه‌نى وه‌زیران دانوستانمان كردووه.''\nروونیشی کردەوە: "زۆر گرینگ ده‌بێت كڕینى ده‌رمان به‌ناوه‌ندى بكرێت هه‌م بۆكواڵێتى و، هه‌میش بۆ نرخى ده‌رمان و، ده‌رمانى قاچاغ و ساخته‌ش كه‌م ده‌بێته‌وه له‌بازاڕ ،كه هه‌موو ئه‌مانه له‌خۆ ده‌گرێت هه‌روه‌ها ژماره‌یه‌ك ده‌رمانخانه و كۆگاى ده‌رمان داخراون و، له ڕانیه و سلێمانى ده‌ستمان پێكردووه و ،حه‌فته‌ى داهاتووش كۆبوونه‌وه‌مان هه‌یه له‌گه‌ڵ سه‌ندیكا پێوه‌ندیداره‌كان ئینجا له‌پارێزگاى دهۆك له‌زاخۆ و دواتر له ئیداره‌ى گه‌رمیانیش ئه‌م هه‌نگاوه ده‌گرینه به‌ر، دواتریش ئامارێك داده‌نێین بزانین چه‌ند ده‌رمانخانه‌ى نایاسایى هه‌یه، بۆ ئه‌وه‌ى هه‌موویان به‌شێوه‌یه‌كى پاكیچ به‌هاوكارى وه‌زاره‌تى ناوخۆ و، لایه‌نه په‌یوه‌ندیداره‌كان دابخرێت.''


لە سعودیە دوێنێ شەممە کۆمیتەی دژە گەندەڵی بە سەرۆکایەتی کوڕی شا دروستکرا لە کاتژمێرە سەرەتاییەکانی پرۆسەکە ١١ شازادەی بنەماڵەی حوکمڕان و چوار وەزیر و دەیان وەزیری پێشووتر و بەرپرسی جۆراو جۆر دەستگیرکران، ئەگەرچی ھێشتا زووە بە ورردی ھۆکاری ئەو ھەنگاوانە شیبکرێتەوە بەتایبەت ئەوەی پەیوەستە بەخودی بنەماڵەی حکومران، بەڵام ھیچ لەو راستیە کەم ناکاتەوە ئیرادەیەکی بەھێز ھەیە و نەترسان لە شەڕی گەندەڵی.\nلەکوردستان لە مانگی ٢ ی ٢٠١٦ بە حیساب شەڕی گەندەڵی ڕاگەیەنرا لەلایەن سەرۆکایەتی ھەرێم و حکومەت بەڵام تاکو ئێستا یەک بەرپرسی باڵاش دەستگیرنەکراوە، بەڵکو ھەموو چاکسازیەکان بریتی بون لە زیادکردنی باج و رسومات لەسەر شانی ھاوڵاتیان، واتە ئەوەی بە تۆڕی چاکسازی و شەڕی گەندەڵیەوە وەبو خەڵک بوو نەک گەندەڵکاران.\nشەڕی گەندەڵی ئیرادەی بەھێزی دەوێت، لە مانگی ٣ی ٢٠١٦ بارزانی لە دیدارێکی لەناوخۆی حیزبەکەی گوتبوی ئەگەر چاکسازی نەکەین تیادەچین، ئەو ھەموو ڕاستیەیان دەزانی بەڵام یەک ھەنگاوی جدیان نەنا، یەک کەس لە بنەماڵەکەی روبەروی لێپێچینەوە نەبویەوە وەک ئەوەی ئێستا لە سعودیە چاکسازیەکان لە بنەماڵەی ئال سعودی دەسەڵاتدار دەستی پێکردوە، لەکوردستانیش خەریکی دادگایی کردنی د.غالب محەمەدن چونکە ویستویەتی رێگری لە گەندەڵی بکات.


ئیشی هونەر، هونەر و سیاسەت!\nجوگرافیایی بیرکردنەوەو، ئەداکردنی سیاسەتکارە خۆرهەڵاتیەکان، هەرگیز لەکاری شمولکاری تێناپەڕێ، رێگەکانی دنیابینی ئەوان سنوردارەو، لەهونەری ژیانکردنێکی فرە ڕەهەندو بەمانا تێناگەن، خۆیان وەک شوانکارەی مێگەڵ دەبینن و لەو باوەڕەدان ئیتر ئەوە رونادات ببنەوە تاکێکی سادەو ئاسایی!..\nبێگومان جیاوازییەکی گەورە هەیە لەنێوان هونەری مێگەلبەمۆدەکردن و، هونەری ژیانکردنێکی سروشتی، مرۆڤی ئەمرۆ بوونەوەرێکی بەربەری یا جەنگەڵی نییە تا دڵخوازانە ڕەوانەی بیابان و چیاو چۆڵەوانی بکرێ، شوانکارانێکی وەها بەرخۆر، هەرچەن توانای کرین یا دەست بەسەرداگرتنی ئەسپ و مەڕو ماڵاتیشیان هەبێ، دواجار دەرهاویشتەی هێزی هونەری ئەو مێگەلە هەموو هی ئەوان نییە، چونکێ وەها شواکارانێک هەمیشە لەدژایەتی و دڵەڕاوکێی نێوان خەون و خولیاو ئەرکەکانیاندا ململانێیەکی نەبڕاوە هەیە، هەرگیز مۆدێلی هونەری ژیانکردنێکی نوێ رۆناچێتە ناو زهن و، عەقڵیەتیانەوە!..\nئەمە تۆمەتبارکردنێکی بێباکانە نیە، لەرۆحێکی دوژمنکارانەیشەوە سەرچاوەی پێنەگیراوە، کارو کردەوەو روداوەکانی دوێنێ، جەنگە دزێوەکان، رەوکردنە بەکۆمەڵەکان، ئەشکەنجەی ئاینی، پاوانخوازی سیاسی و کۆمەڵایەتی و ئابوری، قۆرخکردنی بازاڕ، گەندەڵکاری خوو ڕەوشت، بەعادەتکردنی باوگەرایی و...تاد، رەگوڕیشەی ئەو مەیلە شمولییەن، ئایا وەها هونەرکارێکی کوێرانە دەتوانێ وێنەکێشێکی باش، مۆسیقارێکی داهێنەر، ئاوەزێکی نەمر، گۆرانیبێژێکی رەسەنت بداتێ؟!.. ئایا لەجێی دروستکردنی کۆمەڵگەی هونەری و هۆڵی شانۆ، دروستکردنی سەدەها هۆڵی پرسە، دەتوانێ تەشویقی ژیانکردنێکی ئەزمونکراوت بداتێ؟!..\nئایا هیچ نوێنەرایەتییەکی هونەری خەوتووی سەر باڵی ئەم بێمروەتییە دەکارێ بەرێگەی ڕێنومایکارە سیاسی و وەعزدەرانێکی وەهاوە، ڕێ لەم بانگەوازو تەبلیغاتە تەشریفاتییە بگرێ؟!.. بێگومان نەخێر، چونکێ ئەم پرسیارانەو دەیانی تر دەبێ وا سەیر بکرێن گەر هونەرکار خاوەن دنیابینییەکی فرەبینی نەبوو، چۆن دەتوانی مەخلوقێکی گەورەتر لەدنیابینی خۆیمان بداتێ، ئەی ئەگەر کارەکتەری ئاراستەکراو خاوەن هزراندنێکی هونەری نەبوو، چۆن دەکارێ بنوێنێ، هونەرمەندی گوێڕایەڵ و دەستەمۆکراو تەنها بینەر دەرەنجێنێ، لێ ئیشی هونەر، هونەری نوێ، ئەوەیە جڤاتێکی ئاوا پەرت و بڵاو لەوەها دۆخێکدا کۆبکاتەوەو، بەرەو کرانەوەی کولتوری و دامەزراندنی جڤاتە کۆمەڵاتییەکان پەلیانبگرێ، لەبیرتان بێت ئەمە تەنێ ڕوانگە بینی من و تۆیەک نییە، لێ حەقیقەت لەم دەرئەنجامە بەدەر نییە، یا ئەوەتا سیاستکارانی ئەم مەملەکەتە هیچ لەهونەری ژیانکردنێکی کراوە نازانن، یا نایانەوێ ئەو خەڵکە سەبارەت بەو دنیایە شتێکی زیاتر ببینن، ئەفڵاتون دەڵێ" کاتێ مۆسیقارەکان تۆنەکانیان دەگۆڕن، بارودۆخی دەوڵەتەکانیش دەگۆڕێ"..


شه‌نگاڵ له‌ناونی قه‌وڵ سه‌رۆك وپشتگيری ملله‌ت\nهيزه گه‌وراگه‌ی سه‌رده‌م ئه‌سكه‌نده‌ر و جه‌نگيزخان و ته‌يموور له‌نگ و مێژوو په‌لاماره‌يل ئسلام و فارس و يونانيه‌يل و ناپليۆن و نزيكرت ئه‌را سوپای ماوتسی تۆنگ له چين و سوپای قرمز سۆڤێت و ئه‌ڵمانياو سوپای ئه‌مريكاو يابان و ئيران و عراق و هيزه‌يل پێشمه‌رگه‌ی كوردستان له شووڕشه‌يل سه‌خت و خويناوی، وه‌ل داگيركه‌ره‌يل و ترۆريسته‌يل وه‌ده‌ر نين له‌و شكه‌ست و سه‌ركه‌فتنه‌يله، وه‌لی مه‌هانه‌يش نيه ئه‌را ئه‌وه‌ك له شه‌نگاڵ رويدا، ك سزای فريه‌و قوربانی و تراژيديای گه‌ورا له‌شوون خوه‌ی هاورد.\nپه‌لامار ئه‌را بان شه‌نگاڵ له‌لايه‌ن ترۆريسته‌يله‌و ته‌نيا كاريگ ترۆريستانه‌ی نه‌وی، به‌ڵكوو شوونه‌واريگ فكری و ئايدۆلۆجی ئايينی و نه‌ته‌وه‌ييش وه‌ليا بوی، ك ريشگ قويل و مێژوويی داشت و ئيسه وه‌خت ئه‌وه نيه باسی بكه‌يم.\nراسه شه‌نگاڵيه‌يل جوور توخميگ وه بنه‌چه‌ك و ريشه‌ی كورد قوربانی گه‌ورا دان، وه‌لی له‌ڕوی ئنسانيه‌و بوينه جی ده‌يه‌ها مه‌ته‌ڵ و هه‌ڵوه‌س و په‌خشان، بوينه ئاواز لاوك و حه‌يران، بوينه نيشانه‌ی مه‌زڵوميه‌ت و چه‌وسيان، ئه‌وان جاريگتر ناسنامه‌ی نه‌ته‌وه‌يی و كوردبوين خوه‌يان تازه‌وه كردن، ريژه‌يان و شماره‌ی مه‌ردمه‌گه‌يان ئيسه كه‌متره له وه‌رجه رويداگه‌يل، وه‌لی گشت كورديگ له هه‌ر شوونيگ دونيا وه ئايين خوه‌يه‌و خوه‌ی وه خه‌ڵك شه‌نگاڵ ئه‌زانيد. مانای ئه‌وه‌سه ئه‌وان وه شماره‌و سووزداره‌يليانه‌و فريه گه‌وراترن له جاران.\nكورده‌يل ئێزيدی قوربانی گه‌ورا پيشكه‌ش كردنه نه‌ته‌وه‌و ئنسانيه‌ت، هه‌زاران كه‌س له‌ليان گيان له‌ده‌سدا، وه كوشتن، مردن له ورسگی، وه خنكيان له تيه‌نگی و هه‌ڵكزيان جه‌سه‌يان له‌وه‌ر گه‌رمی خوه‌ر ئه‌و گه‌رمه‌سيره، وه له‌پاكه‌فتن و زرانی شكيان و خوه‌يكوشتن، وه سووكايه‌تی وه‌پيكردن و فرووشتنيان له بازاڕه‌يل ديلفرووشی وه‌ناو ده‌وڵه‌ت ئسلامی. بيجگه ئه‌وه‌يش ده‌يه‌ها مه‌رگه‌سات تر وه‌جيمه‌ندن چه‌نه‌ها نه‌خوه‌شی فسيۆلۆجی و سايكۆلۆجی ك ئه‌را چه‌نه‌ها ساڵه‌يل تريش شوونه‌واريان هه‌ر مينيد و ناڵنن وه‌پيه‌و.\nيه‌يش جوور ئه‌وه‌ك زويتر له‌و مه‌رگه‌ساته‌يله ك هاته تويش ملله‌ته‌گه‌مان جوور: ئه‌نفال كورده‌يل فه‌يلی و بازانی و كيمياواران هه‌ڵه‌بجه‌و شێخ وه‌سانان و دووڵ جافايه‌تی و بوردمانكردن قه‌ڵادزێ و ئه‌نفال گه‌رميانيه‌يل.\nكاره‌سات شه‌نگاڵ ئه‌و مه‌ينه‌تيه‌يله له‌لی رويدا ك باسی كرديم، وه‌لی رزه‌يل كورد يه‌كه‌وخست و كزيه‌يل سه‌ربازی ئه‌رامان ده‌سنيشان كرد و راده‌ی خوسه‌و كينه‌ت دوشمنه‌يلمان ده‌رخست روی سيه‌ی راسكانی فريه لايه‌ن ئاشكرا كرد و كومه‌ڵگای ناوده‌وڵه‌تييش وه ته‌مامی له‌رزانه‌و.\nبيجگه گشت ئه‌وانه‌يش كاره‌سات شه‌نگاڵ له‌يوا كرد سه‌رۆك هه‌رێم كوردستان قه‌وڵ بيه‌يد و وچان و ئارامی له خوه‌ی هه‌ڵبگريد ئه‌را هه‌قه‌وكردن و رزگاركردنی، ك وه هه‌وڵه‌يل خاس خوه‌ی پشتگيری كومه‌ڵگای ناوده‌وڵه‌تی هاورده بوار جيوه‌جيكردن، ئه‌و قه‌وڵه‌يل خوه‌ی وه پشتگيری گشت ملله‌ت كوردستان هاورده جی، مه‌ردميش وه‌گشت چين و لايه‌ن و پيكهاته‌يليه‌و پشتگيری له سه‌رۆك خوه‌يان كردن، چوينكه باوه‌ڕ وه سه‌ركردايه‌تی و رابه‌رايه‌تی ئه‌و گه‌ورا ديرن، ك وه پشتگيری ملله‌ت و قاره‌مانێتی پێشمه‌رگه و رابه‌رايه‌تی سه‌رۆك فريه‌يگ له مه‌حاڵه‌يل شكيان و سه‌ركه‌فتن گه‌ورا هاوريا ده‌س و ئه‌كريه‌يد جوور نقڵانه‌يگ ئه‌را سه‌ركه‌فتن و پيشكه‌فتن فيشتر له قه‌ڵه‌م بدريه‌نن. سڵام ئه‌را گيان پاك شه‌هيده‌يل كوردستان.\nهيوا ئه‌حمه‌د مسته‌فا


هەڵسەنگاندنی یاسایی ڕێكارەكانی دەستپێكردنی پرۆسەی خۆێندن لە زانكۆ حكومی وتایبەتەكان بۆ ساڵی خوێندنی 2020- 2021 - زانکۆی هەڵەبجە\nهەڵسەنگاندنی یاسایی ڕێكارەكانی دەستپێكردنی پرۆسەی خۆێندن لە زانكۆ حكومی وتایبەتەكان بۆ ساڵی خوێندنی 2020- 2021\nزانکۆی هەڵەبجە - چالاکییەکان - هەڵسەنگاندنی یاسایی ڕێكارەكانی دەستپێكردنی پرۆسەی خۆێندن لە زانكۆ حكومی وتایبەتەكان بۆ ساڵی خوێندنی 2020- 2021\nلەبەر ڕۆشنایی ڕێنمایی وەزارەتی خوێندنی باڵا وتوێژینەوەی زانستی پەیوەست بەدەستپێكردن و ڕاییكردنی پرۆسەی خوێندن بەڕەچاوكردنی ڕێكارە خۆپارێزیەكان لە بڵاوبونەوەی پەتای كۆرۆنا ( كۆڤید19)\nلەڕێكەوتی 12/10/2020 هەردوو كولێجی یاساو كارگێڕی زانكۆی هەڵەبجە و كۆلێجی یاسا زانكۆی جیهان -سلێمانی دوای كۆمەڵێك كۆبونەوەی ئامادەكاریی، هەستان بە ئەنجامدانی ۆركشۆپێك لە ژێر ناونیشانی (هەڵسەنگاندنی یاسایی ڕێكارەكانی دەستپێكردنی پرۆسەی خۆێندن لە زانكۆ حكومی وتایبەتەكان بۆ ساڵی خوێندنی 2020- 2021)) بە مەبەستی هەڵسەنگاندنی یاساو ڕێنمایەكانی تایبەت بە پرۆسەی خوێندن و گونجاندن لە گەڵ ئەو باردۆخە نوێیانەی كە هاتونەتە پێش، لە پێناو ئامادەكردنی پرۆژە پێشنیاری پێوست بۆ دیاری كردنی ئەو یاسا و ڕێنمایانەی كە پێوستیان بە پێداچونەوە هەیە، بە شێوەیەك بگونجێت لەگەڵ پرۆسەی خوێندن لە سەردەمی كۆرۆنادا لە ناوەندەكانی زانكۆدا، لە هەمان كاتدا چارەسەركردن دژكاریی لەنێو یاساو ڕینمایەكانی تایبەت بە خوێندن لە حاڵەتی ئاسایی پێشو و نائاسایی ئێستادا، هەروەها پڕكردنەوەی هەربۆشایەكی یاسایی لەڕێگەی پێشنیازكردن بۆ دەركردنی ڕێنمایی وچارەسەریی یاسایی پێوست دەربارەیان ، وكارەكانی ۆركشوپەكە بەسەر دوو تەوەرەدا دابەشەكرا وگفتوگۆیان دەربارە كرا :\nتەوەرەی یەكەم : پێداچونەوە بە یاساو ڕێنماییەكانی تایبەت بە پرۆسەی خوێندن :\n– خوێندنی دەرەوەی كەمپەس( ئەلكترونی) ، گونجاندنی لەگەڵ یاسا بەركارەكانی پێشوو.\n– پێداچونەوە بەڕێنماییەكانی پێشوی تایبەت بە ئامادەبونی خوێندكاران، بە تایبەت لە باریتوشبونی بە پەتای كۆرۆنا كە پێوستی بە ماوەیەكی دیارینەكراو هەیە بۆ چارسەر.\n– دەركردنی ڕێنمایی پێویست بۆ پرۆسەی خوێندن لە سەردەمی كۆرۆنادا لە پێناو دروست نەبونی بۆشایی یاسایی.\n– پێداچونەوە بە ڕێنمایەكانی میوانداری و گواستنەوەی خوێندكاران لە نێوان زانكۆكاندا ، وفراوانكردنی چوارچێوەی ئەو چارەسەرییە بەجۆرێك میوانداریەكە لە نێوان زانكۆ حكومی و تایبەتیەكانیش بگرێتەوە.\n– پێداچونەوە بە ڕێنماییەكانی تاقیكردنەوەكان، كەڵك وەرگرتن لە كەموكورتیەكانی تاقیكردنەوە بە شێوەی پێشكەشكردنی ڕاپۆرت كە بۆ تاقیكردنەوە كۆتاییەكانی ساڵی خوێندنی 2019-2020 پەیڕەو كرا، لە بارێكدا گەر نەتوانرا تاقیكردنەوەكان لە ناو كەمپەس ئەنجامبدرێن.\n– پێداچونەوە بەڕێنماییەكانی تایبەت بە پرۆسەی دڵنیایی جۆریی خوێندن بەڕەچاوكردنی ڕێكار و ڕێنماییە تەندروستیەكان تێیاندا.\n– پێداچونەوە بە پێدانی بەشی ناوخۆیی بە خوێندكاران بە شێوەیەك لە گەڵ ڕێكار و ڕێنماییە تەندروستیەكان بگونجێت\nتەوەری دووەم : ئەو ئەگەرانەی پێوستە چارەسەریان بۆ بدۆزرێتەوە:\n– توشبونی مامۆستای بابەت بە ڤایرۆسی كۆرۆنا، بڕیاردان لە سەر پەكنەكەوتنی پرۆسەی خوێندن\n– توشبونی خوێندكار بە ڤایرۆسی كۆرۆنا لە حاڵەتی تاقیكردنەوەكانی خولی دووەم.\n– ڕەچاوكردنی باردۆخی خوێندكاران لە بەشەناوخۆیەكاندا.\nئەم تەوەرانەو چەندین تەوەرەی تر خرانە بەرباس وگفتوگۆی چڕ وپڕەوە وپێشنیاز و ڕاسپاردەی پێوستیان لە بارەوە تاوتوێكران ، ولەكۆتایشدا بڕیاردرا لە سەر پێكهنانی لیژنەیەك لە نێوان هەردوو كۆلێج بۆ نوسینەوەی پێشنیاز و ڕاسپاردەكان وەك پرۆژەیەك ئامادەبكرێت و ئاراستەی وەزارەتی خوێندنی باڵا وتوێژینەوەی زانستی بكرێت .\nژمارەی بینین: 271\nماوەی پێشكەشكردنی خوێندنی باڵا درێژكرایەوە\nسەرۆكی زانكۆی هەڵەبجە، بەشداری ۆركشۆپێكی نێودەوڵەتی لەسەر ڤایرۆسی كۆرۆنا دەكات\nدەزگای مرۆیی مام و دەزگای رۆماڵ دوو ئامێری پاكژكەرەوە دەبەخشنە زانكۆی هەڵەبجە\nکاریگه‌ریی و ره‌هه‌نده‌کانی ڤایرۆسی کۆرۆنا لە وێبنیارێكدا گەنگەشە دەكرێت\nزانكۆی هەڵەبجە، خەڵاتی رێزلێنان دەبەخشێتە مامۆستایانی یەكەمی پرۆسەی زانستخوازی بەردەوام


دوایین ئامارەکان لە هەرێمی کوردستان\nکۆرۆنا لە جیهاندا نوێترین ئامارەکان\nخورماڵ: پەردە لەسەر پەیكەری پڕۆفیسۆر، د.مستەفا زەڵمی لادەدرێت\nسەرۆكی حكومەت بەبۆنەی ھاتنی مانگی ڕەمەزانەوە، پەیامێكی بڵاوكردەوە\nپیرۆزبایی هەورامان‌نیوز بەبۆنەی ھاتنی مانگی ڕەمەزانی پیرۆزەوە\nمنداڵێك لە نێو ئەمبوڵانسدا لە دایكبوو\nئەحمەد دڵزاری شاعیر لەتەمەنی 101 ساڵیدا كۆچی دواییكرد\n12:37 - 1/3/2021\nهەڵەبجە هێندە وێران و بێ ژێرخانە دەبێت بۆماوەی ۱٠ ساڵی داهاتوو لانیکەم ۲٠٪ هەموو داهاتی کوردستانی بۆ دابین بکرێت تا ئاهێک هەڵبکێشێت.\nماوەی چەند رۆژی رابردوو حکومەتی هەرێم وەک مژدەیەک رایگەیاندووە کە بودجەی پەرەپێدانی پارێزگاکانی بەپێی ژمارەی دانیشتوان دابەشکردووە،\nلەکاتێکداهەلەبجە تەنیا (۳٠) ملیار دیناری بەرکەوتووە لە کۆی نزیکەی ٤٠٠ ملیار.\nنازانم ئەوە چ نەخوێندەوار و حاقدێکە ئاوا حساب بۆ هەڵەبجە ئەکات؟\nئاخر کەسێک نەبوو لەو ئەنجومەنی وەزیرانە دەنگ هەڵبڕێ و بڵێ بە مەسرور "راوەستە، هەڵەبجە بە ژمارەی دانیشتوان ناپێورێت، هەڵەبجە بە گەورەیی قەزیەکەی دەپێورێت و دەبێت و بە هەمان پێوەر بودجەی بۆ دابین بکرێت."\nکەسێک نەبوو دەنگ هەڵبڕێ و بڵێ فەزڵی هەڵەبجەیە سیتمی فیدڕاڵییەت چەسپیووە و کۆمەڵگەی نێودەوڵەتی ئەمان پارێزێت، فەزڵی هەڵەبجەنەبێت ئەو هەموو بایەخە دبلۆماسی و نێودەوڵەتیە بە هەرێم لە ۱۹۹۱ ەوە تا ئێستا بە خەونیش نایبینن.\nکەسێک نەبوو لەو سەرۆکی حکومەتە تێبگەیەنێت خۆ دەکرا حقدت بەرامبەر سلێمانی شمولی هەڵەبجەی نەکردایە و لەبەر هیچ نا لەبەر مەزنی ئەو شارە.\nپێویستە تیمی یەکێتی و گۆڕان لە حکومەت شەرمەزاری بکێشن کە ئاوا رێگە ئەدەن هەڵەبجە ئاوا بچوک بکرێتەوە و هێندەی گوندی بلێ و بارزان رێزی بۆ دانەنرێت.\nئێمە هەوڵەدەین لە بەغدادەوە هەنێ پرۆژە بۆ هەڵەبجە بپچرین بەڵام\nکاتێک حکومەتی کوردی ئاوا ئیهانە بەو شارە بکات و ئاوا بچوکی بکاتەوە، دەبێت چاوەرێی چی لە خەڵکی تر بکەیت؟\nئەم میزانە نا عەقڵانیەی مەسرور بارزانی بۆ حسابکردن بۆ هەڵەبجە دەبێت راست بکرێتەوە، بە پێچەوانەوە پێوستە رێگە بەهیچ سەردانێکی بارزانی نەدرێت بۆ ئەو شارە، خەڵکی ئەو شارە بە نەفرەتی بکەن.\n۲۸ ی شوباتی ٢٠٢١\n1 خورماڵ: پەردە لەسەر پەیكەری پڕۆفیسۆر، د.مستەفا زەڵمی لادەدرێت 2 کۆرۆنا لە جیهاندا نوێترین ئامارەکان 3 دوایین ئامارەکان لە هەرێمی کوردستان 4 بیــر و ڕا .. زانیاری 5 سەرکۆماری چاد کوژرا\n1 تەقینەوەی گڕكانی فەگراداڵفیاك لە وڵاتی ئایسلاند. 2 ئاگادارییەک لە بەڕێوەبەرایەتی گشتی پەروەردەی هەڵەبجەی شەهید 3 پێویستە ئەم مانگە دوایین مانگ بێت کە ٪٢١ی موچەی فەرمانبەران دەبردرێت. 4 سبەی مووچەی ئەم شوێنانە دەدرێ 5 ئەنجامە ترسناکەکان


هێله‌ری کلنتن له لیبیایه و به‌ڵێن به کۆمه‌کردنی زیاتری ئه‌و وڵاته ده‌دات\nی مانگی ده ١٨, ٢٠١١\nوه‌زیری ده‌ره‌وه‌ی ئه‌مه‌ریکا هێله‌ری کلنتن به سه‌ردانێـکی پـێشـتر له ناکاو گه‌یشته لیبیا، له‌و ده‌مه‌ی جه‌نگاوه‌رانی حکومه‌تی کاتی ده‌سـتیان به هه‌ڵمه‌تێـک کردووه بۆ سه‌ر دوایـین مۆڵگاکانی لایه‌نگرانی ڕێبه‌ری پـێشـوو موعه‌ممه‌ر قه‌زافی.\nئه‌مڕۆ سێشه‌ممه به‌ڕێز کلنتن گه‌یشته ته‌رابلوسی پایته‌خت و له‌وێ به‌ڵێنی دا چه‌ندین ملیۆن دۆلار ته‌رخان بکرێت بۆ کۆمه‌کی نوێی به‌رنامه‌کانی خوێندن و هه‌روه‌ها خزمه‌تگوزاری ته‌ندروستی بۆ جه‌نگاوه‌ره برینداره‌کان.\nگوتیشی پاره‌ی دیکه‌ش ته‌رخان ده‌کرێت بۆ مسۆگه‌رکردنی ئاسایشی عه‌مباره‌کانی چه‌ک و لاناوبردنی چه‌که کیمیاویـیه‌کانی وڵاته‌که.\nکاربه‌ده‌سـتانی ئه‌مه‌ریکا ده‌ڵێن له‌وه‌تای شه‌ڕی لیبیا ده‌سـتیپـێـکردووه ئه‌مه‌ریکا به به‌های 135 ملیۆن دۆلار کۆمه‌کی ئه‌و وڵاته‌ی کردووه.\nبه‌ڕێز کلنتن له میانه‌ی ئه‌م سه‌ردانه‌یدا له‌گه‌ڵ سه‌رۆک وه‌زیری کاتی مه‌حمود جبریل و سه‌رۆکی ئه‌نجومه‌نی نیشـتیمانی قۆناغی گواستنه‌وه موسته‌فا عه‌بدول جه‌لیل کۆبووه‌وه. به‌ڕێز کلنتن باڵاترین کاربه‌ده‌سـتی ئه‌مه‌ریکایه سه‌ردانی ته‌رابلوس بکات له‌وه‌تای له مانگی دووه‌وه ڕاپه‌ڕینی خه‌ڵـکی لیبیا له دژی قه‌زافی ده‌سـتیپـێـکردووه.\nله کۆنگره‌یه‌کی ڕۆژنامه‌وانیدا ئه‌مڕۆ سێشه‌ممه له‌گه‌ڵ به‌ڕێز جبریل هێله‌ری کلنتن گوتی جێی شانازیـیه که له‌سه‌ر خاکێـکی ئازادی لیبیادا بێت و هه‌روه‌ها خۆشحاڵه به بینینی ئه‌سۆی ئاینده‌یه‌کی نوێی بۆ ئه‌و وڵاته.\nبڕیاره دواتر به‌ڕێز کلنتن له‌گه‌ڵ خوێندکاران و ڕێبه‌رانی کۆمه‌ڵایه‌تی له زانکۆیه‌کی ته‌رابلوس کۆبـبێته‌وه به مه‌به‌ستی بیستنی تێڕوانینیان سه‌باره‌ت به هه‌نگاونانی لیبیا به‌ره‌و دیموکراسی.\nهاوکات سه‌دان له جه‌نگاوه‌رانی حکومه‌تی لیبیا ئه‌مڕۆ سێشه‌ممه هێرشیان بۆ سه‌ر شـاری سرتی که‌نار ده‌ریا کردووه، ئه‌مه‌ش ڕۆژێـک پاش ئه‌وه‌ی ڕایانگه‌یاند که‌وا ده‌ستیان به‌سه‌ر به‌نی وه‌لیددا گرتووه که یه‌کێـک بوو له دوایـین ئه‌و ناوچانه‌ی به‌ده‌سـتی لایه‌نگرانی قه‌زافی مابووه‌وه.


له‌م مانگه‌دا باران ده‌بارێت\n2019-08-06 [12:36 PM]\nشارەزایەکی کەشناسی عیراقی پێشبینی دەکات لە ناوەڕاستی ئەم مانگەدا بارن ببارێت بە ھۆی دروست بوونی شێ و دەبێتە ھۆکاری باران بارین .\nسادق عەتیە، شارەزای کەشناسی عیراقی لە ھەژماری خۆی لە فەیسبووک سەبارەت بە ئەگەری باران بارین لە ناوەڕاستی ئەم مانگەدا ئاماژەی بەوەکردووە، کە نەخشەی مانگە دەستکردەکان ئەوە دەردەخەن، کە باران ببارێت، بەڵام ئەگەری ئەوەش ھەیە لە چەند ڕۆژی داھاتوودا دۆخەکە بگۆڕێت.\nڕاشیگەیاندووە، کە بارینی باران پشت بە ئاستی شێ دەبەستێت، بۆیە ئەگەر نزمە بای باکوری ڕۆژئاوا بگۆڕێت بۆ بای باشووری ڕۆژھەڵات ئەوە دەبێتە ھۆی ھەڵکشانی ھەواو و بەھۆیەوە شێی پێویست بۆ چڕبوونەوەی پەڵەھەورەکان دروست دەبێت لەگەڵ بوونی جیاوازی گەرما لە چینەکانی ھەوادا.\nئاشکراشی کردووە، لەکاتی ڕوودانی ئەو حاڵەتەدا کەشێکی باراناوی دروست دەبێت لە بەشێکی ناوچەکانی عیراق.\nئەمە لەکاتێکدایە، کە واسیق سەلامی، شارەزای کەشناسی عیراقی لە لێدوانێکی ڕۆژنامەوانیدا ئاشکرای کردووە، شەپۆلی گەرمای پڕوکێنەر لە ڕۆژانی داھاتووشدا بەردەوام دەبێت و ڕەنگە تا نیوەی یەکەمی مانگی ئاب بەردەوام بێت و دواتر باران بارین دەست پێدەکات و کۆتاییەکانی ئەو مانگە نیمچە پایزێکی وشک دەبێت.\nئەم هەواڵە 10786جار خوێندراوەتەوە


سەرۆک کۆمار بروسکەیەکی ماتەمینی لە پاپای ڤاتیكان فرەنسیسی یەكەم پێگەیشت – Knwe.org\nسەرەکی » هەواڵ » سەرۆک کۆمار بروسکەیەکی ماتەمینی لە پاپای ڤاتیكان فرەنسیسی یەكەم پێگەیشت\nد. بەرهەم ساڵح، سەرۆك كۆماری عێراق ئەمڕۆ پێنجشەممە ٢٠٢١/١/٢١ بروسکەیەکی ماتەمینی لە قەداسەتی پاپای ڤاتیكان فرەنسیسی یەكەم پێگەیشت، لەبارەی تەقینەوە تیرۆریستییەکانی ئەمڕۆی گۆڕەپانی تەیەران لە بەغدا كە ژمارەیەك قوربانی لێكەوتەوە.\nدەقی بروسكەی ماتەمینییەكە:\n“جەنابی سەرۆك كۆماری عێراق\nقەداسەتی پاپا فرەنسیسی یەكەم بە داخ و پەژارەیەكی زۆرەوە هەواڵی تەقینەوەكانی ئەمڕۆی گۆڕەپانی تەیەرانی لە بەغدا پێگەیشت، بەڕێزیان زۆر بە توندی سەركۆنەی ئەو كارە تیرۆرستییە قێزەوونە دەکات، نزاش دەکات بۆ گیانی قوربانیان و خێزانەكانیان، هیواخوازیشە کە ھەمووان بەیەکەوە کار بکەن بۆ رووبەڕووبوونەوەی توندوتیژی، ھیواداریشە بە گیانی برایەتی و هاریكاری و ئاشتییەوە ئەم قۆناغە دژوارەی ئێستا تێپەڕێت، ھاوکات پاپا فەرەنسیس لە ناخی دڵەوە نزا بۆ گەلی عێراق دەکات تا ھەمیشە لە ئاشتی و ئارامیدا بێت.\nكاردیناڵ بیتروا بارولین\nسكرتێری دەوڵەتی ڤاتیكان”.


ده‌نگێكى نامۆ له به‌نداوى دوكان ده‌بیسترێت و ڕوونكردنه‌وه‌ى له‌سه‌ر ده‌درێت\nپاش ئه‌وه‌ى ده‌نگێكى نامۆ له نزیك به‌نداوى دوكان بیسترا ، ئه‌م ده‌نگه‌ش جێگه‌ى ترس و دڵه‌ڕاوكێى هاوڵاتیانى ناوچه‌كه بوو ، به‌ڵام به‌ڕێوه‌به‌رایه‌تى به‌نداوى دوكان روونكردنه‌وه له‌سه‌ر ئه‌و ده‌نگ ده‌دات .\nبه‌ڕێوه‌به‌رایه‌تى به‌نداوى دوكان له ڕاگه‌یه‌ندراوێكدا كه وێنه‌یه‌كى ده‌ست ئاڕاسته كه‌وتووه راگه‌یاندووه:" ئه‌و ده‌نگه‌ى شه‌وى رابردوو له نزیك به‌نداوى دوكان بیستراوه ، ده‌رئه‌نجامى ئه‌و هه‌وایه‌یه كه هاوكات له‌گه‌ڵ ئاوه‌كه له (بێل ماوس )ى به‌نداوه‌كه دێته ده‌ره‌وه " .\nئه‌وه‌شى تێدا هاتووه:" هیچ مەترسیەك لەسەر بەنداوەكە و دانیشتوانی قەزای دوكان نییە ، ئەو دەنگەش كە دەردەچێت لە دەرچەی"بێل ماوس"ەكەوە، زیاتر بە ئاراستەی دوكانی خوارەوە دەبەسترێت، بۆیە بەنداوەكە سەلامەتە و هیچ مەترسیەكیش لەسەر بەنداوەكە و دەرچەكانی نییە " .\nبه‌نداوى دوكان كه ته‌مه‌نى (59) ساڵه و به یه‌كێك له گه‌وره‌ترین به‌نداوه‌كانى عێراق بۆ به‌رهه‌مهێنانى ووزه‌ى كاره‌با داده‌ندرێت ، ئه‌مساڵیش بۆ یه‌كه‌مین جار له دواى ساڵى 1988 ده‌رچه‌ى ئاوى (بێل ماوس )ى به‌نداوه‌كه ئاوى به‌سه‌ر رژا .\nجێگه‌ى باسه ئەو دەرچەیەی ئاوى به‌نداوى دوكانى پێدا تێپەڕدەبێت ، 900 مەتر چوارگۆشە لە یەك چركەدا ئاو دەچێتە دەرەوەو ئەو دەنگەش ئەنجامی كۆبوونەوەی هەوایە و كاتێك هەواكەدا دەچێتە دەرەوە ئەو دەنگە دەردەكات .\nبه‌نداوى دوكانیش سه‌ر به شاری سلێمانییه و  ده‌كه‌وێته باكوری خۆرئاوای شاری سلێمانی ، به نداوی دوكان له ساڵه‌كانی ١٩٥٤ تا ١٩٥٩ ته‌واو بووه و به گه‌وره ترین به‌نداوی باشوری كوردستان داده‌نرێت.\nبه‌رزی ئه‌م به‌نداوه له‌سه‌ر رووی ده‌ریاوه ٥١٥ مه‌تره پێوانه‌ی رووی به‌نداوه‌كه ٢٧٠ كم چوارگۆشه‌یه قوڵی ئه‌م به‌نداوه له‌نێوان ٤٦٩-٥١١ مه‌تر قووڵه ، نزیكه‌ی ١١٧٠٠ كیلۆ مه‌تر چوار گۆشه ئاوی تێدایه .\n28214 جار خوێندراوه‌ته‌وه\n4/7/2019 10:46:57 AM


ژیاننامەی ئەڕەبێ شەمۆ، باوکی رۆمانی کوردی، دامەزرێنەری پیتی کوردیی لاتین | Roji Kurd ڕۆژی کورد\nHome وتار و بابه‌ت فه‌رهه‌نگی ، هونه‌ری ژیاننامەی ئەڕەبێ شەمۆ، باوکی رۆمانی کوردی، دامەزرێنەری پیتی کوردیی لاتین\nژیاننامەی ئەڕەبێ شەمۆ، باوکی رۆمانی کوردی، دامەزرێنەری پیتی کوردیی لاتین\nنووسینی: وەزیرێ عەشۆ، تەموورێ خەلیل، ڤانیکێ عەلیخان . . .\nنووسینەوەی بە شێوەزاری سۆرانی: پیرهەردی عەزیزی\nئەرەبێ شەمۆ لە 23 ی کەوچێر(گوڵان)ی 1897 لە گوندی سوسزێ، لە شاری قەرس کە ئەوکات لە بن دەستی رووسیەدا بوو، لە دایک بوو. ئەرەب شەمۆ هەر لە سەرەتاوە دەستی لە خوێندن هەڵگرت و لە تەمەنی شازدە ساڵاندا،دەستی بە کار کردن کرد.\nعەرەب شەمۆ،جیا لە زمانی کوردی وەک زمانی زگماکی،بە رووسی و تورکی عوسمانی،یۆنانی،ئەرمەنی، گورجی،ئاڵمانی و ئازەری قسەی دەکرد و ئەو زمانانەی بە باشی دەزانی. بە بڕیاری حکوومەتی ئەو کاتی سۆڤییەت و لە ئەرمەنستان،ئەرەب شەمۆ لە گەڵ ئیسحاق ماروگولۆڤ،ئامادەکارییان بۆ داڕشتنەوەی پیتی کوردی لاتین کرد و لە ساڵی 1928 دا،ئەرکەکەیان بە سەرکەوتوویی بە دوایی هێنا.\nلە ساڵی 1929 دا یەکەمین کتێبی کوردی لاتینیان لە هەموو جیهاندا چاپ کرد کە ئەمە ناوی کتێبەکە بوو…\n“XO-XO hinbuna xandina nivisina kurmanci”\nکە بەواتای ئەوە بوو، کە خۆ بە خۆ کورمانجی فێر بوون.\nئەرەب شەمۆ هەروەها،یەکێک لە دامەزرێنەرانی رۆژنامەی رییا تەزە Riya teze بوو.\nلە ساڵی 1931دا، عەرەب شەمۆ لە لێنینگڕاد قاناتێ کوردۆ دەبینێ و لە نێوان ئەواندا هاوڕێیەتییەکی لە برا نزیکتر دەست پێدەکات (هەر دووک خەڵکی گوندێکن).\nلێرەوە خەباتی لیتراتۆری و زانستی دەست پێدەکەن. هەر لەوێ نووسراوەیەک بە ناوی”کێشە و گرفتەکانی زمانی کوردی” ئامادە دەکا و لە ئەرمەنستان بە چاپی دەگەیەنێ.\nدواتر بە بڕیاری ئیستالین، ئەرەب شەمۆ لە ساڵی 1937 هەتا 1954 وەکوو تەبعید و راگواستن،بۆ ماوەی حەڤدە ساڵان لە سیبری دەمێنێتەوە. لە وێ ژنی دووهەمی بە ناوی ماریا ڤاسیلەنڤا دەناسێ کەبەرەگەز رووسی بوو و لە ماریا دوو کچی هەیە کە ناوەکانیان “عاسێ و زینێ” یە. ژنی یەکەمی ئاڵمانی بوو.\nلە دوای مردنی ستالین،ئەرەب شەمۆ ئازاد دەبێ و دەگەڕێتەوە بۆ ئەرمەنستان. ساڵی 1966 ئەو رۆمانی مێژوویی “دمدم” بڵاو دەکاتەوە. لە ساڵی 1967دا، شەمۆ دوو کتێب بە ناوەکانی “حەقایەتەکانی گەلی کورد” و رۆمانی “رێی بەختەوەر” لە چاپ دەدا.\nلە ئەریڤان، لە سەر دیواری ئەو ماڵەی وا ئەرەب شەمۆ،ساڵەکانی کۆتایی ژیانی لەوێدا بەسەر برد، ئاوا نووسراوە.\n“لەو ماڵەدا، لە 1963 هەتا 1978 رۆشنبیر و نووسەری کورد و تێکۆشەری خالق، ئەرەب شەمۆ شامیلۆڤ ژیا”\nلە 21 ی گوڵانی 1978 لە تەمەنی، هەشتا ساڵیدا، لە ئەریڤان بۆ هەمیشە ماڵاوایی لە کورد و کوردستان کرد.\nبەرهەمەکانی نەمر ئەرەب شەمۆ:\nPrevious articleکۆمەڵە شیعری “فرمێسکی هەتاو” لە وڵاتی سوید، چاپ و بڵاو بۆوە\nNext articleدوو کەس لە هێزەکانی سپای تیرۆریستیی پاسداران لە سەراوان کوژران و بریندار بوون


بەوێنە.. شەش پیاو و ژنێک رکابەریی پوتین دەکەن - باسنیوز\nبەوێنە.. شەش پیاو و ژنێک رکابەریی پوتین دەکەن\nهەڵبژاردنی سەرۆکایەتیی رووسیا بەڕێوە دەچێت\nشەش پیاو و ژنێک رکابەریی سەرۆکی ئێستای رووسیا لە هەڵبژاردنی سەرۆکایەتیی وڵاتەکەیان، دەکەن.\nبڕیارە رۆژی یەکشەممە 18/3/2018، هەڵبژاردنی سەرۆکایەتیی رووسیا بەڕێوە بچێت، کە ڤلادیمێر پوتین، سەرۆکی ئێستای رووسیا کاندیدی هەرە بەهێزە تێیدا و چاودێران هەڵبژاردنەوەی بە سەرۆکی رووسیا، بە بەهێزترین ئەگەری هەڵبژاردنەکە دادەنێن.\nلەو هەڵبژاردنەدا، شەش پیاو و ژنێک رکابەریی ڤلادیمێر پوتین دەکەن و هەوڵ دەدەن کورسیی سەرۆکایەتیی وڵاتەکەیان بەدەست بهێنن.\nپوتین لە ساڵی 2000 تا 2008 سەرۆکی رووسیا بووە و دیمتری میدڤیدیڤی هاوڕێی سەرۆک وەزیران بوو. لە ساڵی 2008 تا 2012 لەگەڵ میدڤیدیڤ پۆستەکانیان ئالوگۆڕی پێکرا و دواتر لە 2012ش جارێکی دیکە بە سەرۆکی رووسیا هەڵبژێردرایەوە تا ئێستا.\nدوای رووخانی یەکێتیی سۆڤیەتی رکابەری ئەمریکا و دەستبەکاربوونی ڤلادیمێر پوتین وەک سەرۆکی رووسیا لە ساڵی 2000، باری ئابووریی رووسیا و پێگە نێودەوڵەتییەکەی بووژاوەتەوە و لە زۆربەی کێشەکانی جیهان بە تایبەت لە سووریا، رووسیا بووەتەوە رکابەری ئەمریکا.\nوێنە و ناوی کاندیدە رکابەرەکانی ڤلادیمێر پوتین:\n- سێرگی بابورین، یەکێتیی نیشتمانیی رووسیا\n- باڤێڵ گرودینین، حزبی شیوعیی رووسی\n- ڤلادیمێر ژیرۆنۆڤسکی، پارتی لیبڕالی دیموکراتیی رووسی\n- خاتوو کسینیا سۆبچاک، دەستپێشخەریی مەدەنی\n- مەکسیم سورایکین، شیوعیی رووسیا\n- بۆریس تیتۆڤ، پارتی گەشەپێدان\n- گریگۆری یاڤلینسکی، پارتی یابلۆکۆ\nبەڤیدیۆ.. شۆفێرێک بە ئۆتۆمبێلەکەیەوە هێرش دەکاتە سەر پەرلەمانی بەریتانی\nوەزارەتی بەرگریی رووسیا: پێنج فڕۆکەی گرووپە چەکدارەکانمان تێکشکاندووە\nبەهای دراوەکان 14.8.2018\nئەمریکا هۆکاری دابەزینی بەهای لیرەی تورکی ئاشکرا دەکات\nشا عەبدوڵڵا هەڕەشەکی توند لە توندڕەوانی وڵاتەکەی دەکات\nوەزیری دارایی تورکیا: لە دووشەممەوە پلانێکی نوێ بۆ ئابووریی وڵات جێبەجێ دەکەین\nبەهای دراوەکان 13.8.2018\n600 پاسەوان ڕۆناڵدۆ لە یەکەم یاریدا دەپارێزن\nژمارەیەک چەکدار ”هێرشێکی ترسناک“ لە بەریتانیا ئەنجام دەدەن\nبەھای دراوەکان 12.8.2018


تەندروستی | خواکوڕك\nدانەر: شوان زرارon: 2017/08/16 4:57 PM Views: 13\nهەرچەندە ئێمە لە كوردستان زۆر بەدەگمەن قارچك دەخۆین، بەلام بەو كارە قازانجێكی گەورە لەدەستخۆمان دەدەین، چونكە ئەوانەی قارچك دەخۆن ئەم سودانەیان پێدەگات: １-قارچك بڕێكی زۆر پۆتاسیۆمی تێدایە و...\tRead more\nراكردن رێگری ده‌كات له نه‌خۆشی جومگه‌كانى ئه‌ژنۆ و نه‌رمبوونى ئێسكه‌كان\nدانەر: Bzhar garmyanion: 2017/08/14 10:01 AIM: Views: 136\nتوێژینه‌وه‌كان ئاشكرایان كردووه كه راكردن ده‌توانێت سه‌ڵامه‌تى ئه‌ژنۆ بپارێزێت و نه‌خۆشییه‌كانى تێكچوونى جومگه‌كان و نه‌رمبوونى ئێسكه‌كان دوا بخات . توێژینه‌وه‌یه‌كى نوێى زانایانى زانكۆى ب...\tRead more\nگوێ له میوزیك بگره و خۆت بپارێزه له زۆر نه‌خۆشی و حاڵه‌تی ده‌روونی\nدانەر: Bzhar garmyanion: 2017/08/14 9:55 AIM: Views: 113\nميوزيك سه‌رچاوه‌یی په‌یدا بوونی خۆشی و ئافراندنی كاتێكی شادییه به مرۆڤ، له هه‌مانكاتدا ژه‌نینی هه‌ر ئاله‌تێكی میوزیكی ده‌بێته هۆی ئه‌وه‌ی گوێگر سوودی لێ وه‌ربگریت بۆ ته‌ندروستی دروونی و...\tRead more\nزۆر خواردنی برنج زیانی زیاتره وه‌ك له سوود\nدانەر: Bzhar garmyanion: 2017/08/14 9:21 AIM: Views: 230\nبرنج بە خۆراكی سەرەكی ڕۆژانەی زۆر كەس دادەنرێت و كەسانێكی زۆری حەز بە خوادنی دەكەن، بەپێی ئەنجامی تازه‌ترین توێژینەوە زۆر خواردنی برنج زیانی تەندروستی زیاتره له سودی هەیە. به‌بۆچوونی پسپۆڕ...\tRead more\nگه‌ر تۆ نانی به‌یانیان ناخۆیت پێویسته خۆت ئاماده‌بكه‌ی بۆ تووش بوون به‌م نه‌خۆشیانه\nدانەر: Bzhar garmyanion: 2017/08/14 9:14 AIM: Views: 533\nئه‌وه زانراوه نانی بەیانیان یەکێکە لە باشترین ئەو ژەمانەی کە پێویستە ھەموو کەسێک بیخوات و لە یادی نەکات،چونکە نەخواردنی نانی بەیانی رەنگە زیان بە لەش بگەیەنێت و بەپێی تەمەن مەترسیە تەندروس...\tRead more\nزیانه مه‌ترسیداره‌كانی باش نه‌خه‌وتن چین و چی له مێشك رووده‌دات گه‌ر باش نه‌خه‌وی.؟\nدانەر: Bzhar garmyanion: 2017/08/12 10:39 AIM: Views: 256\nزۆر جار مرۆڤ تووشی كه‌م خه‌وی ده‌بێت، هه‌ندێكجاریش مرۆڤه‌كان خۆیان شه‌وان ناخه‌ون یان دره‌نگ ده‌خه‌ون، ئه‌مه‌ش كارێكیریه‌كی زۆر خراپی هه‌یه له سه‌ر مێشك و له چه‌ندین توێژینه‌وه ده‌ركه‌وت...\tRead more\nزه‌نجه‌فیل ئازاری كۆڵۆن ناهێڵێت و چاره‌سه‌ری نه‌خۆشی شه‌كره‌شه\nدانەر: Bzhar garmyanion: 2017/08/12 10:28 AIM: Views: 1,404\nله توێژینه‌وه‌یه‌كی فه‌ره‌نسیدا , ده‌ركه‌تووه كه زه‌نجه‌فیل چاره‌سه‌رێكی باشه بۆ هه‌وكردنی كۆڵۆن و ئازاری ڕیخۆڵه‌كان. توێژه‌ره‌كان گه‌شتونه‌ته ئه‌و ئه‌نجامی كه خواردنی 2 گرام زه‌نجه‌ف...\tRead more\nجگه‌ره‌ی ئه‌لكترۆنی ده‌بێته هۆكار بۆ درووست بوونی نه‌خۆشیه‌كانی جه‌ڵته‌ی دڵ و مێشك و شێرپه‌نجه‌ی سی.\nدانەر: Bzhar garmyanion: 2017/08/12 10:21 AIM: Views: 165\nبه‌پێی ئه‌نجامی توێژینه‌وه‌یه‌كی نوێ, كێشانی جگه‌ره‌ی ئه‌له‌كترۆنی یارمه‌تی دوركه‌وتنه‌وه له جگه‌ره كێشان نادات و, ئه‌و كه‌سانه‌ی ئه‌و جۆره جگه‌ره به‌كارده‌هێنن، هاوشێوه‌ی جگه‌ره‌كێشی ئ...\tRead more\nئه‌وانه‌ی كێشی له‌شیان داده‌به‌زێنن ئاستی بیرهێنانه‌وه‌ی زانیاری و وردبینیان زیاد ده‌بێ\nدانەر: Bzhar garmyanion: 2017/08/12 9:29 AIM: Views: 230\nزانایانی ئه‌مریكی له‌و باوه‌ڕه‌دان كه دابه‌زینی كێشی له‌شی مرۆڤ كاریگه‌ری زۆر باشی ده‌بێت له‌سه‌ر ووردبینی و بیرهێنانه‌وه‌ی كه‌سه‌كان. به‌پێی لێكۆڵینه‌وه‌یه‌ك كه‌له سایتی (هێلس دی نیوز)ی ئ...\tRead more\nكیوی هۆكاری دابه‌زینی چه‌وری له‌ش و خه‌ستی خوێنه و زۆر سودی ته‌ندروستی تریشی هه‌یه\nدانەر: Bzhar garmyanion: 2017/08/11 11:48 AIM: Views: 212\nله تازه‌ترین لێكۆڵینه‌وه‌ی پزیشكی ده‌ركه‌وتووه” كه كیوی هۆكاره بۆ ه‌مكردنه‌وه و دابه‌زاندنی خه‌ستی خوێن له له‌شی مرۆڤ و رێژه‌ی چه‌وی داده‌به‌زێنێت. لێكۆڵینه‌وه‌كه كه له لایه‌ن...\tRead more


ڕێـكخراوی لـێـبووردنی جیهانی ڕاپـۆرتی سـاڵی 2007 ی خۆی ده‌ركرد\nی مانگی پـێنج ٢٣, ٢٠٠٧\nڕێـكخراوی لـێـبووردنی جیهانی ناسراو به Amnesty International ده‌ڵێت ڕێبازه‌كانی تۆقاندن ئاگری پـشێـلكردنی مافه‌كانی مرۆڤ خۆش ده‌كات، وه جیهانیش به شێوه‌یه‌كی مه‌ترسیدار دابه‌ش ده‌كات.\nله ڕاپـۆرتی سـاڵانه‌یدا ڕێـكخراوی ناوبراو بنكه له له‌نده‌ن ئاماژه به‌وه ده‌دات كه چۆن ئه‌مریكا و هاوپه‌یمانه‌كانی له میانه‌ی هه‌وڵی به‌ره‌نگاربوونه‌وه‌ی تێرۆر و هه‌روه‌ها له میانه‌ی شه‌ڕی عێراقدا مافه‌كانی مرۆڤیان هه‌تا ڕاده‌یه‌ك پـێشێـلكردووه. ڕێـكخراوی ئه‌منستی ده‌ڵێت ئه‌و كرده‌وانه دابه‌شـبوونێـكی قوڵی له په‌یوه‌ندی نێو وڵاتانی جیهاندا دروسـتكردووه.\nهه‌روه‌ها ڕاپـۆرته‌كه به‌ڕێوه‌به‌رایه‌تی بوش له به‌رپه‌رچدانه‌وه‌ی تێرۆردا به بێ شه‌رم ناوزه‌ند ده‌كات ، وه ده‌شڵێت نامتمانه‌یی له نێو موسڵمان و ناموسڵماناندا زیادكردووه.\nهه‌روه‌ها ڕاپـۆرته‌كه ئاماژه به پـێـشـێـلیـیه‌كانی سودان بۆ مافه‌كانی مرۆڤ له دارفور ده‌دات و هه‌رێمه‌كه به برینێـكی خوێناوی له ویژدانی جیهاندا ناوزه‌ند ده‌كات.\nڕاپـۆرته‌كه له‌و باره‌یه‌وه نیگه‌رانی سه‌باره‌ت به جۆری ڕه‌فتاری ئه‌نجومه‌نی ئاسایشی نه‌ته‌وه یه‌كگرتووه‌كان بۆ دارفور ده‌رده‌بڕێت و ده‌ڵێت هه‌ندێ له ئه‌ندامانی ئه‌و ئه‌نجومه‌نه ڕێـكـكه‌وتن له‌گه‌ڵ حكومه‌تی سوداندا ئه‌نجام ده‌ده‌ن كه كۆسپ ده‌خاته به‌ر هه‌وڵه‌كانی ڕاگرتنی توندوتیژی له‌و هه‌رێمه‌دا.\nله‌گه‌ڵ ئه‌وانه‌شـدا ڕاپـۆرتی ڕێـكخراوی ئه‌منستی نێونه‌ته‌وه‌یی ئاماژه به پـێـشـێـلكردنی مافه‌كانی مرۆڤ ده‌دات له ڕوسیا و زیمبابۆی و كۆڵۆمبیا و ئه‌فغانستان و چیندا.\nهه‌ر سه‌باره‌ت به‌م ڕاپـۆرته په‌یامنێری به‌شی ئینگلیزی ده‌نگی ئه‌مریكا له له‌نده‌ن سۆنیا په‌یس ڕاپـۆرتێـكی ئاماده كردووه، وه هه‌ردوو هاوكارمان جانی دیلان و موعته‌به‌ر شیروانی وه‌ریانگێڕاوه‌ته سه‌ر زمانی كوردی، وه ده‌توانن گوێبیسـتی بن له ڕێـگه‌ی كلیـكـكردنی ئه‌و فایله ده‌نـگیـیه‌ی سه‌ره‌وه، ماوه‌كه‌ی 5 خوله‌كه.


کتێبی «گابریال گارسیا مارکیز» بڵاوکرایەوە. - ماڵی کتێبی کوردی\nخانه / پێشنیاری ده‌سته‌ی نووسه‌ران / کتێبی «گابریال گارسیا مارکیز» بڵاوکرایەوە.\nکتێبی «گابریال گارسیا مارکیز» بڵاوکرایەوە.\nماڵی کتێبی کوردی شهریور ۳۱, ۱۳۹۹\tپێشنیاری ده‌سته‌ی نووسه‌ران, تازه چاپکراوه‌کان, دسته‌بندی نشده, کتێبه پێشنیارکراوه‌کان, گۆڤار و ڕۆژنامه‌کان, ماڵتی میدیا, ناساندن و ڕه‌خنه, نووسه‌ران و وه‌رگێڕان, هه‌واڵه‌کان نظری بدهید\nناسنامەی کتێب: «گابریال گارسیا مارکز»، سەڵاح حەسەن پاڵەوان، دەزگای ئایدیا سلێمانی۲۰۲۰.\nئەم کتێبە گەڕان وپشکنینێکە بە نێو کوچە و کۆڵانەکانی ژیانی ئەو کەڵە نووسەرەی کە تا ئێستەش ئەو کیشوەرە لە ئاستیدا سەرسامە و نەیتوانیوە لەو جادووە بگات کە لە نێو هزرو قەڵەمەکانییەوە دەرەڕیوە، ئەگەر کۆڵۆمبس دۆزەرەوەی کیشوەرە نامۆکەی ئەو بووبێت، مارکس ئاشکراکەری ئەو زامانەیە لە ناواخنی گوند و دیوار و کەنار و جەنگەڵەکاندا بێ تیمار کەوتوون. ئەم کتێبە گەڕانێکە بەنێو هەندێ لەو کار و بەرهەمانەی کەم تا زۆر تیشکێک دەخەنە سەر سامانی پڕ لە یاقووتی ئەو.. سەرباری کورتەیەک لە ژیانی بڕێ بابەتی زۆر گرنگیشی تێدایە لەسەر هەندێ لە بەرهەمە جوانەکانی وەک بیرەوەری و وتار و پارچەیەک لە رۆمانەکانی.\nکتێبی گابریال گارسیا مارکیز هەرچەندە وەک پاشکۆی گۆڤاری باران بڵاوبووەتەوە، بەڵام نامیلکەیەکی قەبارە ١٦٠ لاپەڕەییە. کە ئەم بابەتانەی لەخۆ گرتووە:\n۱. ژیان و بەرهەمەکانی مارکیز\n۲. ئەو وتارەی مارکیز لە وەرگرتنی خەڵاتی نۆبڵدا پێشکەشی کرد.\n۳. چاوپێکەوتن لەگەڵ پیتەر.ها.ستۆن.\nلەسەر بەرگی پشتەوەی ئەم کتێبەدا هاتووە:گابریال گارسیا مارکیز لە دوایین کتێبی «ژیاوم بۆ ئەوەی بیگێرمەوە» دەربارەی ژیانی خۆی ئەدوێ هەر لە سەرەتای بیروەریەکانیدا نووسیویەتی «ژیان ئەو ژیانە نییە کە تێیدا ژیاوی، بەڵکو ئەوەیە کە لە بیرتەو چۆنیش ئەو ژیانەت لە یادە بۆ ئەوەی بیگێریتەوە». ئەگەر تەماشای بەسەرهاتی ژیانی ئەم نووسەرە بکەیت لە بیرەوەریەکانی ژیانی بە هەر هەشت بەشەکەیەوە، تێبینی دەکەی کە ئەو ژیانە بریتیە لە خۆشەویستی و گەڕان و ماندوونەبوون و هەژاری و سەرسەختی و چاوقایمی و ورەبەرنەدان و بەردەوامی و پشکنین و باوەشی گەرم و دڵسۆزی، لە هەموو بەشەکانیدا گوێت لەو ژیانە دەبێت، کە پڕن لە بەسەرهاتی کەسێک کە دەکرێ لە نێو پەراوەکاندا کۆیان بکاتەوە و شاکاری مەزنی وەک « کاتژمێری شوم و سەد ساڵ دورەپەرێزی و پایزی باوکسالاری » یان لێ بخوڵقێنی.\nپایزی باوکسالاری خەڵاتی نۆبڵ سەد ساڵ دورەپەرێزی سەڵاح حەسەن پاڵەوان کاتژمێری شوم گابریال گارسیا مارکیز\t۱۳۹۹-۰۶-۳۱\nتاگەکانپایزی باوکسالاری خەڵاتی نۆبڵ سەد ساڵ دورەپەرێزی سەڵاح حەسەن پاڵەوان کاتژمێری شوم گابریال گارسیا مارکیز\nقبل بیستوون؛ وه‌رگه‌را کورمانجی یا بژارده‌یا هه‌لبه‌ستا جیهانا هەڤچەرخ


KDPNL.com - سەرۆك بارزانی لە گوێر سوپاسی گیانفیدایی و خۆڕاگریی پێشمەرگەی كرد\nسەرۆك بارزانی لە گوێر سوپاسی گیانفیدایی و خۆڕاگریی پێشمەرگەی كرد\nئەمڕۆ (سەرۆک بارزانی) بە مەبەستی لە نزیكەوە ئاگاداربوون لە بارودۆخی مەیدانیی بەرەكانی ڕووبەڕووبوونەوەی تیرۆریستان لە میحوەری گوێڕ و بەسەركردنەوەی هێزی پێشمەرگە لەم میحوەرەدا سەردانی گوێڕی كرد و سوپاسی گیانفیدایی و خۆڕاگریی پێشمەرگەی كرد.\nئەمڕۆ سێشەممە 13ـی 1ـی 2015 سەرۆكی هەرێمی كوردستان (مەسعود بارزانی) بە مەبەستی لە نزیكەوە ئاگاداربوون لە بارودۆخی مەیدانیی بەرەكانی ڕووبەڕووبوونەوەی تیرۆریستان لە میحوەری گوێڕ و بەسەركردنەوەی هێزی پێشمەرگە لەم میحوەرەدا سەردانی گوێڕی كرد.\nلەم سەردانەدا (سەرۆك بارزانی) لەگەڵ فەرماندە سەربازی و مەیدانییەكانی هێزی پێشمەرگە لە میحوەری گوێڕ كۆبۆوە. لەم كۆبوونەوەیەدا بارودۆخی مەیدانی بەرەكانی شەڕ تاوتوێ كرا و (سەرۆك بارزانی) دەستخۆشی لە پێشمەرگە قارەمانەكانی ئەم میحوەرە كرد كە، لە چەند ڕۆژی ڕابردوودا پەلاماری تیرۆریستانیان تێكشكاندووە و گورزی كوشندەیان لێ وەشاندوون و سوپاسی گیانفیدایی و خۆڕاگریی پێشمەرگەی كرد و ئەركی پێشمەرگەی بە ئەركێكی پیرۆز زانی كە بەرگریكردنە لە كەرامەتی خەڵك و خاكی كوردستان.\nهەر لەم كۆبوونەوەیەدا (سەرۆك بارزانی) پاڵپشتیی تەواوی خۆی بۆ هێزی پێشمەرگە دووپاتكردەوە و لەبارەی پلان و بەرنامەكانی هێزی پێشمەرگە لەم میحوەرەدا ڕێنمایی پێویستی بۆ فەرماندەكان خستەڕوو.


بەختیار شاوەیس: پرۆژەیاسای قەرز بێ 320 ملیار دینارەكەی هەرێم پەسەندكرا – wazho.net\nتشرینی دووه‌م 12, 2020\t2023202 جار خوێندراوەتەوە\nسەرۆكی فراكسیۆنی پارتی لە پەرلەمانی عیراق دەڵێت، لایەنە شیعیەكان بەڵێنیان دا ئەو بڕگەیەی تایبەتە بە پشكی هەرێم لە پرۆژەیاسای قەرز، دوابخەن، بەڵام بەڵێنەكەیان نەبردە سەر، پەرلەمانتارێكی یەكێتیش دەڵێت، پرۆژەیاساكە بێ 320 ملیار دینارەكەی هەرێم پەسەندكرا.\nڤیان سەبری سەرۆكی فراكسیۆنی پارتی لە پەرلەمانی عیراق لەبارەی كۆبونەوەكەی ئەم بەرەبەیانییە و پەسەندكردنی پرۆژەیاسای قەرز، لە لێدوانێكی رۆژنامەوانیدا ئاشكرایكردووە، فراكسیۆنە كوردستانییەكان چەندین پێشنیازیان كردووە لەبارەی پشكی هەرێم و پرۆژەیاساكە، بەڵام لایەنە شیعییەكان دوای رازیبوونیان، دواتر پەشیمان دەبونەوە.\nسەرۆكی فراكسیۆنی پارتی دەشڵێت، لایەنە شیعەكان و تەنانەت محەمەد حەلبوسی سەرۆكی پەرلەمان هاتونەتە لای فراكسیۆنە كوردستانییەكان و بەڵێنیان داوە، ئەگەر بچنە كۆبونەوەكەی پەرلەمانەوە، ئەو بڕگەیەی تایبەتە بە هەرێمی كوردستان، دوای دەخەن، پەرلەمانتارانی كوردیش لەسەر ئەو بنەمایە چوونە كۆبونەوەكەوە، بەڵام دواتر لە كۆبونەوەكەدا لایەنە شیعەكان بەڵێنەكەی خۆیان نەبردەسەر و بڕگەی تایبەت بە هەرێمی كوردستان، وەك ئەوەی خۆیان دەیانویست، خستە دەنگدان و پەسەندیان كرد، بۆیە كوردیش بایكۆتی دانیشتنەكەی كرد.\nلای خۆیەوە بەختیار شاوەیس پەرلەمانتاری فراكسیۆنی یەكێتی لە تۆڕی كۆمەڵایەتیی فەیسبووك بڵاویكردووەتەوە، بەبێ 320 ملیار دینارەكەی هەرێم، پڕۆژەیاسای قەرز تێپەڕی و شیعە و سوننە بەزۆرینە یەكلایانكردەوە.\nپەرلەمانتارەكەی یەكێتی دەڵێت، “با ئەوانەی ئیدارەی هەرێم دەدەن و هەڵگری ئەم سیاسەتە شكستخواردوەی نەوتن، فەرموو چارەسەری بكەن و مووچەی خەڵك دابین بكەن”\nPrevious بەرپرسێكی پەكەكە: پارتی دان بە حكومەتی هەرێمدا نانێت، نەك پەكەكە\nNext مه‌سعود بارزانی له‌باره‌ی یاسای قەرزەوە په‌یامێكی بڵاوكرده‌وه


کۆمەڵ و یەکگرتوو: نوێنەرانی ئۆپۆزسیۆن لە پەرلەمان خەمخۆری خەڵکی کوردستان بون\nئه‌میری كۆمه‌ڵی ئیسلامیی كوردستان و شاندێکی ئه‌نجومه‌نی جێبه‌جێكردنی یه‌كگرتوی ئیسلامی کوردستان لەکۆبونەوەیەکدا دۆخی ئێستای كوردستان‌و هه‌بونی ته‌نگه‌ژه‌و قه‌یرانه‌كان‌و هه‌وڵدان بۆ چاره‌سه‌رکردنیان تاوتوی دەکەن و جەخت لەوە دەکەنەوە نوێنەرانی ئۆپۆزسیۆن لە پەرلەمان رۆڵێکی ئەرێنیان بینوە لەپرسی چاکسازیدا و خەمخۆری خەڵکی کوردستان بون.\nئاوێنه: عه‌لی باپیر ئه‌میری كۆمه‌ڵی ئیسلامیی كوردستان لەکۆبونەوەیەکدا لەگەڵ شاندێکی ئه‌نجومه‌نی جێبه‌جێكردنی یه‌كگرتوی ئیسلامی کوردستان کەدوێنێ لە هەولێر بەڕێوەچوە، پرسی پەیوەندییەکانی نێوان هەردو حزب و بارودۆخی ئێستای كوردستان‌و هه‌بونی ته‌نگه‌ژه‌و قه‌یرانه‌كان‌و هه‌وڵدان بۆ چاره‌سه‌ریان باسکردوە.\nلە راگەیەنراوی کۆبونەوەکەدا هاتوە، "هاوكات باس له هه‌ڵوێستی كۆمه‌ڵی ئیسلامیی‌و یه‌كگرتوی ئیسلامیی له‌ڕابردودا كرا بۆ خزمه‌تی هاوڵاتییانی كوردستان‌و هه‌ماهه‌نگیی‌و هه‌ڵوێستی بوێرانه‌ی هه‌ردو فراكسیۆنی كۆمه‌ڵ‌و یه‌كگرتو له كوردستان‌و به‌غدا بۆ پرسه چاره‌نوسسازو گرنگه‌كان كه په‌رۆشیی‌و به‌رگریی كردنی ماف خوراوی هاوڵاتییانه، به‌رز نرخاند و پشتیوانی خۆیان بۆ ده‌ربڕین كه توانیویانه نوێنه‌رێكی ڕاسته‌قینه‌ی میلله‌ت‌و جه‌ماوه‌ر بن‌و خه‌مخۆری هه‌مو لایه‌كبن".\nئاماژە بەوەشکراوە، "هه‌رله‌كۆبونه‌وه‌كه‌شدا ده‌ستخۆشیی له هه‌مو ئه‌و ئه‌ندام‌و فراكسیۆنانه‌ی به‌شداریی هه‌وڵه چاكسازییه‌كانن له‌په‌رله‌مان‌و شان به‌شانی ئۆپۆزسیۆن ڕۆڵی ئیجابییان خۆیان ده‌نوێنن كرا".


پۆلیس 30 گوندنیشنى کورد و عەرەب لە کەرکوک دەستگیر دەکات\nسەر لە بەیانى ئەمڕۆ سێشەممە، لە گوندێکى سەربە ناحیەى سەرگەڕانى پارێزگاى کەرکوک، پێکدادان لەنێوان ژمارەیەک گوندنیشینى کورد و عەرەب ڕوویداوە و بەو هۆیەوە هێزە ئەمنیەکان نزیکەى 30 کەسیان لە هەردوولا دەستگیرکرد.\nگوندى پەڵکانە، ئەو گوندەى شەڕەکەى تێدا ڕوویداوە، گوندێکى کێشە لەسەرە و کورد و عەرەب لەسەر خاوەندارێتى کردنى ناکۆکیان هەیە، تائێستا چارەنوسى ئەو گوندە بەهەڵواسراوى ماوەتەوەو مشت و مڕى لەسەرە، هەرچەندە لەئێستادا کوردى تێدایە.\nکوردەکان خۆیان بە خاوەنى گوندەکە دەزانن، بەو پێیەى لە ناوەراستى ساڵانى هەفتاکان دا رژێمى بەعس بەزۆر پێی چۆڵ کردوون و دواى 2003 بۆى گەڕاونەتەوە، عەرەبەکانیش کە لە ڕووخانى بەعسەوە گوندەکەیان جێهێشتووە، بەهۆى گۆڕانکاریەکانى مانگى ئۆکتۆبەرى 2017 ەوە دەیانەوێت جارێکى تر بگەرێنەوە بۆ گوندەکە و کوردەکان ڕازى نابن.\nبەدرەدین شەمسەدین ئەندامى ئەنجومەنى ناحیەى سەرگەڕان کەلەکاتى قسەکردندا بۆ دەنگى ئەمەریکا لەگوندى سەرگەڕان بوو، بەدەنگى ئەمەریکاى راگەیاند"ئەمڕۆ عەرەبەکان بەهێزێکى زۆرەوە رۆیشتونەتە نێو گوندى پەڵکانە و ویستوویانە بەزۆر داگیرى بکەنەوە، بۆیە شەڕ لەنێوان ئەوان و کوردەکانى گوندەکەدا ڕوویداوە."\nوتیشى"عەرەب و کوردەکان بە بەرد و دار کەوتوونەتە گیانى یەکترى، بۆیە ئێمەش وەکو ناحیەى پۆلیسمان ئاگادار کردەوە."\nئاماژەى بەوەشکرد، پۆلیس 10 کەسى لەکوردەکان و 20 کەسیشى لەعەرەبەکان دەستگیرکردووە و کێشە بە هەڵواسراوى ماوەتەوە، وتى"زۆرێک لەعەرەبەکان گەڕاونەتەوە، بەڵام لەنێو گوندەکەدا لێیان ماوەتەوە."\nلاى خۆیەوە هەڵۆ جەوهەر کە دانیشتویەکى گوندى پەڵکانەیە، بەدەنگى ئەمەریکاى وت"ئێستا گوندى پەڵکانە عەرەبەکانى بەچەکەوە تێدایە و فەوجى مغاویریش پشتگیرى ئەوان دەکەن، بەڵام کوردەکان لەنێو ماڵەکانى خۆیاندان و دەرچوونیان لێ قەدەغەکراوە."\nوتیشى"خەڵکێکى زۆر گیراوە، لەنێویاندا باوک و دووبراو دوو کوڕە ماممى تێدایە."\nکێشەى نێوان جوتیارە کورد و عەرەبەکان گەر رەگێکى مێژوویى هەبێت و سەرچاوەکەى بگەرێتەوە بۆ سەردەمى بەعس، ئەوا لە ئێستاشدا کاریگەرى ناکۆکى نێوان کورد و پارێزگارى کەرکوکى پێوە دیارە، بەو پێیەى هەریەکەیان و پشتگیرى لایەکیان دەکەن.


گوزاره له ده‌قی شیعریدا – Denegkan\nگوزاره له ده‌قی شیعریدا\nbyسەردار جاف\tSeptember 21, 2012\tئەدەب\nشوناسكردنی گوزاره یان ده‌ربڕینێك له ده‌قدا بۆ خۆی كارێكی ئاڵۆزه ، نه‌خاسمه بۆ ده‌ربڕین و شرۆڤه‌كاری شیعره چڕ و پره دیاره‌كانی ئیمڕۆ له ئه‌زموونی شیعری هاوچه‌رخدا ، به‌ڵگه‌ی هێز و كاریگه‌ری شیعری و په‌رده هه‌ڵماڵینی په‌یوه‌ندییه زیندووه‌كانی نێوان ژانر و ته‌عامول و ته‌فاعولكردن له گه‌ڵ گوزاره و په‌یوه‌ست بوون به دوێنێ و ئیمڕۆ و سبه‌ینێ له نێو ده‌ریای ئه‌زموون و كانیاوی ته‌عبیره‌كان ، كه به سیاقی تایبه‌ت و گونجاوی ئه‌فسانه یان گوزاره‌ی زیندوو گرێ ده‌درێت ، مه‌غزای فیكری ، به‌رجه‌سته‌بوونی گوزاره‌یه‌كه ئه‌فسانه و توخمه‌كانی پێكه‌وه گرێ ده‌دات .\nئه‌گه‌ر شیعر پێویستی به ئیلهامی خه‌یاڵ هه‌بێت ، ئه‌وا خه‌یاڵ به‌هره‌یه‌كی مه‌زنه ، شاعیری راسته‌قینه گه‌ره‌كه له خه‌یاڵكردنه‌وه‌دا زۆر به سه‌لیقه بێت ، رۆمانسییه‌كان تیۆری خه‌یاڵی شیعر به فاكته‌رێك بۆ جیهانی هونه‌ری هه‌ژمار ده‌كه‌ن .\nبۆیه ئه‌سته‌مه گوزاره به ساده‌یی بخرێته به‌ر ده‌ستی خوێنه‌ر ، ده‌توانین به جۆرێكی زانستیانه و ئه‌كادیمیانه رۆچینه ناو لایه‌نه ئیستاتیكیانه‌كه‌ی هه‌ر ده‌قێكی شیعری به فره باڵه‌كانییه‌وه ، وه‌لێ هه‌ر شرۆڤه و لێكدانه‌وه‌یه‌كی ده‌ق ناتوانێ ته‌واوی گوزاره‌كان به ده‌سته‌وه بدات ، چونكه هه‌رگیز له شیعری هاوچه‌رخدا یه‌ك شرۆڤه بۆ شیعرێك به واتا یه‌ك مه‌به‌ستی شاعیر به‌دی ناكرێت و ناشێ به ته‌نها یه‌ك دیوی خوێندنه‌وه‌ی بۆ بكرێت ، ئێمه به جۆرێك شرۆڤه‌ی ده‌كه‌ین كه‌سێكی دی به دیوێكی دیكه خوێندنه‌وه‌ی خۆی ده‌كات ، ره‌نگه خودی شاعیریش مه‌به‌ستی دیكه‌ی له پشتی ئه‌و ده‌قه‌وه هه‌بێت ، بۆیه زه‌رووره‌ته ره‌خنه‌گر له شاعیر شاعیرتر بێت ، بتوانێ چه‌ند دیوێك بخاته‌روو ، یان خوێندنه‌وه‌ی دیكه بۆ خوێنه‌ر و ره‌خنه‌گری دیكه جێبهێڵێت ، ده‌نا ئه‌و ده‌قه به شیعری هاوچه‌رخ ئیدی فۆرمی گران بێت یان پاشنوێخوازی بێت هه‌ژمار ناكرێت .\nگوزاره ( ده‌ربڕین ) گوزارشت له واتا و هزر و هه‌ست ده‌كات ، كه به هه‌ر رێگایه‌ك ده‌رببڕدرێت یان نیشان بدرێت ، ئه‌مه‌یش بۆ رووداوێك یان به سه‌رهات یان ئه‌وینێ یاخود چیرۆكێ یان نۆڤێلت و رۆمان و یانیش دابڕان له ئازیزان و یاران هه‌موو ئه‌مانه و چه‌ندانی دیكه ده‌كرێ له رێگای نووسین لای هه‌ر نووسه‌ر و هونه‌رمه‌ندێك وێنا بكرێت ، ته‌نانه‌ت لای كه‌سێكی ( ئاسایی ) ش ، ده‌شێ ده‌رببڕدرێت ، لێ هه‌ر یه‌كه و له‌وانه زمانی تایبه‌تی خۆیان هه‌یه ، ئه‌گه‌ر نووسه‌ره‌كه شاعیر بێت ، ئه‌وا رووداوه‌كان به زمانێكی ئاڵۆز و سه‌خت له ده‌قێكدا تۆمار ده‌كات ، وا له ره‌خنه‌گر ده‌كات هه‌میشه گومان له نێوان خۆی و ده‌ق و شرۆڤه‌دا بكات ، به تایبه‌ت له شیعری هاوچه‌رخدا ، چیرۆك نووس و نۆڤلیت نووس و رۆماننووس له رێگای كات و شوێن و پاڵه‌وانی ده‌قه‌كه‌وه زمانێكی تایبه‌ت به خۆی ده‌بێت لێوانلێو نوقمی فانتازیا ، هونه‌رمه‌ندیش له رێگای فلچه‌ی ده‌ستییه‌وه به زمانی ره‌نگه‌كان له رووداوه‌كانمان حاڵی ده‌كه‌ن .\nكه‌سانی ئاسایی چه‌ند جۆرێكن لێره‌دا ته‌نها باس له دوو جۆریان ده‌كه‌ین :\nنه‌وه‌ی یه‌كه‌م : ئه‌و خه‌ڵكه سادانه‌ن په‌یوه‌ست بوونێكیان له ته‌ك كۆندا ماوه و هه‌یه و به زمانی كلاسیك ده‌دوێن و به گوزاره‌وه سه‌ردی رووداو ده‌گێڕنه‌وه ، بۆ نمونه كه ده‌ڵێ : ( ساغمان به كۆڵی كه‌ر ده‌گه‌ڕێ ) ئه‌م په‌نده كه زۆر جار له مه‌جلیسه‌كان گوێ بیستی ده‌بین ، به واتا ساغمان تیا نییه و هه‌ر هه‌موو نه‌خۆش و ده‌رده‌دارین ، ئیدی ده‌سته‌واژه‌یه‌كی پڕ خۆیه ، ئه‌گه‌ر كه‌سێ ته‌كلیفی راپه‌ڕاندنی كارێكی لێ بكه‌یت ، ئیدی خۆی یان كه‌سێكی به ئه‌نجامی بگه‌یه‌نێت ، به‌م ده‌سته‌واژه وه‌ڵام ده‌داته‌وه و دوور و درێژی ناكاته‌وه ، یان كه ده‌ڵێن : ( كوردی له دوو جه‌ژن بوو ) دیسانه‌وه ئه‌م په‌نده زۆرجاران گوێمان لێده‌بێت و خۆ هۆشیار ده‌كه‌ینه‌وه ، واتا كه‌سێك له دوو كار هیچی به ده‌ست نه‌كه‌وێت ، ئه‌م دوو په‌نده بۆ خۆیان گوزاره‌ن بۆ زۆر شت بۆ زۆر كاریش وه‌ك په‌ند ده‌هێندرێته‌وه و به گوێدا ده‌درێن .\nنه‌وه‌ی دووه‌م : ئه‌و خه‌ڵكه سادانه‌ن كه به زمانی ئاسایی ده‌دوێن و شوێن وكات و جێگا شێوه‌زاری زمانه‌كه ده‌گۆڕێت ، دیقه‌ت بده شێوه‌زاری لوڕی ، هه‌ورامی ، كرمانجی خواروو ( زه‌نگنه ، جاف ، دزه‌یی ، هه‌مه‌وه‌ند …. تاد هه‌ن ) كرمانجی سه‌روو ، و چه‌ندین دیالیكتیكی دیكه كه هه‌ر یه‌كه و به جۆرێك ده‌دوێن و ئه‌وه‌یش زمانێكی ئاساییه و گوزاره‌ی هه‌موو رووداو و به‌سه‌رهاتێكی زۆر به سانایی پێ ده‌كه‌ن ، ره‌نگه له كه‌سێكه‌وه بۆ كه‌سێكی دیكه جیاوازی له تام و چێژی گێڕانه‌وه‌كه‌یدا هه‌بێت .\nئێستێ توانیمان هه‌ر یه‌كه‌مان ئه‌و داخ و كه‌سه‌ره‌ی ناخمان ده‌ربڕین و حه‌سره‌تی په‌نگ خواردوو هه‌ڵبژێرین ، مه‌رج نییه هه‌میشه حه‌سره‌ت و كه‌سه‌رباری بێت ، زۆرجاریش ده‌ربڕی چێژ و له‌زه‌تی له‌حزه شیرینه‌كانه ، ده‌ربڕین بۆ واقیعی ئه‌و رووداوانه بكات ، گه‌لێ جار وا رێكده‌كه‌وێت به گوزاره‌یه‌ك ده‌رببڕدرێت .\nگوزاره‌كردن پێویستی به ده‌ربڕینی دیوی راسته‌قینه هه‌یه ، ده‌ربڕینایه‌تی بۆ خۆی رێبازێكی هونه‌رییه ، هه‌وڵی وێناكردنی راستی بابه‌تگه‌ل ناكات ، به‌ڵكو هه‌وڵی وێنه‌گرتنی ئه‌و هه‌ستانه‌ی شته‌كان و رووداوه‌كان له ده‌روونی نووسه‌ر یان هونه‌رمه‌نددا ده‌كات و ده‌یوروژێنێت .\nهه‌ندێجار ده‌شێ تۆیش وه‌ك من بیر بكه‌یته‌وه ، ره‌گه زۆرجاران پێچه‌وانه بین ، كه بێگومان هه‌ر وایشه ، گه‌ره‌كه هه‌موو دید و نیگاكان به هه‌ند وه‌ربگیرێت ئه‌گه‌ر له ته‌ك دید وبۆچوونت ئه‌كتیڤ و نه‌گه‌تیڤ بوو ، گه‌ره‌كه ته‌فاعولكردنێك له نێوه‌نده‌كه‌دا هه‌بیـَت ، ، ده‌نا خه‌لفیه‌تی مه‌عریفی بونیاد نانرێت ، ئه‌ز وا بیر ده‌كه‌مه‌وه ، پێویستیم به‌وه‌یه لێم حاڵی بیت ، با بۆچوونه‌كان بگۆڕینه‌وه ، ده‌شێ هه‌ڵه بم ، لێ هه‌رگیز ناتوانی دیدو بۆچوونه‌كانی خۆتم به سه‌ردا بسه‌پێنیت .\nگه‌ڕان و سۆراغكردن بۆ شرۆڤه‌ی ده‌قێكی ئاڵۆز و فره واتا بێگومان زه‌حمه‌ت و ئه‌سته‌مه ، وا به سانایی به ده‌ست نایه‌ت ، وه‌لێ ده‌قی ساده و گوزاره‌ی حازر به ده‌ست كه ده‌ربڕینایه‌تی خۆ به ده‌سته‌وه‌دانه و له هه‌مانكاتیشدا به هه‌مان شێوه بێ پێچ و په‌نا و بێ كه‌لێن و رۆچوونه نێو كه‌ندڕ ، ئاڵۆزی و زه‌حمه‌تی پێوه دیاره ، با بیركردنه‌وه‌كانمان به رۆخ و قوڵاییدا بچێت و له ده‌ستپێككارانه‌وه سه‌ر هه‌ڵ نه‌دات و چاوگ نه‌گرێ ، با دیقه‌تی ده‌ق و به‌یتی شاعیرانی زوو بده‌ین ، ئه‌وانه‌ی له ئه‌ده‌بی كوردی به شوهره‌ته‌وه ناویان ماوه و به جه‌سته‌یش له گه‌ڵمان ده‌دوێن و رۆحی خۆیانمان نیشان ده‌ده‌ن ، ئاڵۆزی و ساده‌یی له گوزاره‌كردن یا ده‌ربڕینیان بخه‌ینه روو ، بزانین ئاخۆ سه‌رده‌م رۆڵی ئه‌كتیڤی گێڕاوه ….!؟ كه ئه‌مه دواتر بۆ ئێوه‌ی خوێنه‌ر جێده‌هێڵین ، رۆژگار گۆڕانی له رووی زمان و گوزاره‌وه خولقاندووه ، كه‌واته نهۆ كوڕی سه‌رده‌می خۆمانین و گه‌ره‌كه له‌م رۆژگاره بدوێین ، به مه‌رجێ خوێندنه‌وه‌مان بۆ دوێنێ هه‌بێت ، ئه‌و گۆڕانه توانیویه‌تی مه‌غزاكانی ده‌ق بشارێته‌وه واتاكانی سه‌رنگوم بكات و ته‌نها بۆ ده‌سته‌بژێر ( نوخبه ) بنووسێ و ئه‌فسوونی خۆی له رێی ( بیر و سۆز و ئه‌ندێشه و فۆرم ) ه‌وه ده‌ربخات ، كه چوار رێچكه‌ی سه‌ره‌كی شیعرن .\nئێمه سه‌د ده‌ر سه‌د له گه‌ڵ ئه‌و بۆچوونه‌داین كه ده‌ڵێ : هه‌ر كه‌سێ له به‌رایی نووسیندا بێت گه‌ره‌كه نه‌وه‌ی پێش خۆی بخوێنێته‌وه ، به تایبه‌ت ئه‌وانه‌ی ده‌یانه‌وێت قه‌ڵه‌مه‌كانیان بۆ شیعر تیژ و به بڕشت بكه‌ن ، ئه‌وانه با لاپه‌ره‌ی دیوانی ئه‌دیبانی كلاسیكمان هه‌ڵبده‌نه‌وه ، له ره‌وتی قۆناغه‌كانی پێشكه‌وتنی شیعر به ئاگابن ، مه‌عریفه‌ی ته‌واو و كامڵیان هه‌بێت ، ئه‌و دیوانانه كه ئیمڕۆ زۆربه‌یان به‌چاپ گه‌یشتوونه‌ته‌وه ، گه‌نجان پێویسته رووی تێبكه‌ن ، بیانخوێننه‌وه . خوێندنه‌وه‌یان بۆیان هه‌بێت ، له گرینگی و پڕ بایه‌خی ئه‌و دیوانانه و پێویستی سه‌رده‌م به چاپ گه‌یشتوونه‌ته‌وه ، با له رێبازه ئه‌ده‌بی و هونه‌رییه‌كان ئاشنابن ، ئه‌ده‌بی جیهانی بخوێننه‌وه ، ئه‌و كتێبانه‌ی به سوودن پێویسته له نێو هه‌ردوو له‌پی نه‌وه‌ی نوێ یه‌كاڵا بكرێنه‌وه ، نه‌ك له سه‌ر ره‌فه‌ی كتێبخانه‌كان ته‌پوتۆزی لێ بنیشێت ، ریكلام بۆ هیچ ده‌زگایه‌ك ناكه‌ین ، ئه‌مه دیفاكتۆیه‌كی پێویسته ، ئه‌وه‌مان به تایبه‌ت بۆ بناغه‌دانان و بونیادنانی پایه و كایه مه‌عریفییه ئه‌ده‌بییه‌كان به شیعر پێمان قبووڵه ، و له ئاست باڵا به‌رزی ئه‌وان ( شاعیر و ئه‌دیبانی پێش خۆمان ) بۆ دونیای شیعر له چۆكین و رێزیان لێده‌گرین ، لێ ئه‌وه‌ی لێره تۆماری ده‌كه‌ین مه‌به‌ست توانج و پلارگرتن نییه له هیچ كام له‌و كه‌ڵه شاعیرانه‌ی ناویان دێ و باسیان ده‌كه‌ین ، بۆ نمونه به پێی شیعری یان چه‌ند به‌یتێكیان دێنینه‌وه ، به قه‌د ئه‌وه‌ی مه‌به‌ستمان له گوزاره و ده‌ربڕینی فره مه‌غزا و فره واتایه ، زێتر مه‌به‌ست له‌وه‌ی ئێمه له پێكوته ده‌ربچین هه‌ر چه‌نده شاعیران نه‌وه دوای نه‌وه ئه‌و ته‌قلید و ته‌لیسمه‌یان شكاندووه ، لای شاعیران و ئه‌دیبانی كۆن ده‌شێ واتا و ده‌ربڕینه‌كان گوزاره‌یه‌كی ساده و سانا بووبن ، له هه‌مانكاتیشدا ده‌كرێ ده‌قه‌كه سه‌راپا به دیوێكی دیكه‌دا خوێندنه‌وه‌ی گوزاره‌یی گشتگیری بۆ بكرێت .\n( تاهیر به‌گی جاف ) له یه‌كێك له شیعره‌كانی دبێژێت :\nدڵ له هیجرت وا له غه‌مدا ماهی روخسارم وه‌ره\nزه‌خمه جه‌رگم بۆ فیراقت زوو به لوقمانم وه‌ره\nسه‌د ته‌بیب هات و عیلاجی ئه‌م برینانه‌ی نه‌كرد\nتۆ عیلاجی زه‌خمه‌كه‌مكه سا به هاوارم وه‌ره\nگه‌ر ده‌زانی چه‌ند په‌شێوه حاڵه‌كه‌م بۆ دیده‌نت\nسه‌د ئه‌وه‌نده‌ی زوڵفه‌كانت دڵ په‌رێشانم وه‌ره\nلوتف و تانه‌ی تۆ له لای من هه‌ر دوو یه‌ك ره‌حمه‌ته\nكه‌عبه كه‌چ نابێ له به‌ر لۆمه‌ی ره‌قیبانم وه‌ره\nتا ده‌گاته كۆتایی شیعره‌كه\nسه‌ره‌تا با له جۆری رێنووسه‌كه بكۆڵینه‌وه ، ئێمه له سه‌ره‌وه به جۆره رێنووسی ئیمڕۆ شیعره‌كه‌مان نووسیوه به‌ڵام ئه‌وه‌ی له خودی ئه‌و دیوانه چاپكراوه ، كه به بۆچوونی ئێمه له چاپخانه‌ی ( الحوادپ ) له سالی 1971 له به‌غدا به چاپ گه‌یشتووه ، بۆیه دڵنیا نیم چونكه ئه‌و دیوانه‌ی به‌ر ده‌ستم كۆنه و شپڕێوه .\nكه‌واته شیعریش به هه‌مان شێوه ئه‌گه‌ر په‌ل بۆ گۆڕان نه‌كوتێ و كوردیش وه‌ك گه‌لان و نه‌ته‌وه‌كانی دیكه بیر له رێبازی تازه‌گه‌ری نه‌كاته‌وه یان له سه‌ر ره‌وتی قوتابخانه و رێبازه ئه‌ده‌بیه نوێخوازه‌كان هه‌نگاو هه‌ڵنه‌نێ ، خودی شیعریش بۆ خۆی پێشكه‌وتنی دروست نه‌كردبێت ، ئیدی نازانین ئه‌و گۆڕانه چۆن دروست ده‌بێت و شیعر چۆن به به‌رزی ده‌مێنێته‌وه ، كه به‌رده‌وام له ململانێ و كێشمه‌كێشدایه له گه‌ڵ سیاسه‌ت ، ئه‌و ده‌یه‌وێت ئه‌ده‌ب بمرێت ، ئه‌دیبیش ده‌یانه‌وێت شیعر و لایه‌نه‌كانی دیكه‌ی ئه‌ده‌ب و هونه‌ر له پێشره‌ویدا بن ، بۆیه شیعر به‌و رێبازه ئه‌ده‌بیانه‌وه جوانه كه تا ئێستا قۆناغ به قۆناغ پێشڤه‌چوونی به خۆوه دیتووه ، ئه‌گه‌ر وانه‌بێ شیعر هه‌ر بۆ جه‌ماوه‌ر نووسین ده‌بێ له‌و قاڵبدانه قورتاری نابێت و نابێته شیعر بۆ ده‌سته‌بژێر و له جێی خۆی له پێكوته‌دا ده‌بێت .\nئه‌مه‌یش جه‌وهه‌ر و كرۆكی ئه‌م باسه‌مانه ، دڵنیاین ئه‌گه‌ر تاهیر به‌گی شاعیر كوڕی ئه‌م سه‌رده‌مه‌با ، هه‌رگیز قایل نه‌ده‌بوو به‌و قۆناغه به‌راییانه‌دا بمێنێته‌وه ، ئیمڕۆ هه‌ر یه‌كێكیش له ئێمه له شیعره به‌راییه‌كانی خۆی قایل نییه و ره‌نگه به شتی سه‌یریشی دابنێین ، هه‌ندێجار نامانه‌وێت بیشانی هیچ كه‌سێكی بده‌ین ، شتی سه‌یر و سه‌مه‌ره و ئه‌ڵه‌ق و به‌ڵه‌قمان گوتووه ، زۆریش له‌و شاعیر و ئه‌دیبه ناودارانه‌ی ئیمڕۆ ئه‌و ده‌قه به‌راییانه‌ی خۆیان بۆ گۆوار و رۆژنامه‌كان ره‌وانه كردووه و له گۆشه‌ی پۆسته‌ی خوێنه‌ران وه‌ڵام دراونه‌ته‌وه ، نامانه‌وێ خۆمان له‌م بازنه‌یه ده‌ربكه‌ین ، ئێمه‌یش هه‌روا بووین ، لێ كۆڵمان نه‌دا و به‌رده‌وام بووین ، له رێبازه هونه‌رییه‌كانی شیعر تێگه‌یشتین ، هه‌ستمان به زه‌حمه‌ت و ماندوو بوونه‌كان كرد ، زۆرمان هه‌وڵدا هه‌نگاوه‌كانمان سست و خاو نه‌بنه‌وه ، به گورجی و رۆحێكی ئه‌ده‌بیانه درێژه‌مان پێدا ، ئێستایش ره‌نگه دڵۆپێكمان له‌و به‌حری زانسته پێنه‌گه‌یشبێ ، گرینگ به‌رده‌وامی یه .\nدیقه‌تبه‌ن ، ئێمه باس له گوزاره و واتا و ده‌لاله‌ت و ده‌ربڕین له شیعردا ده‌كه‌ین تاهیر به‌گ له گه‌ڵ ره‌چاوكردنی هونه‌ره‌كانی شیعر نووسینی ئه‌و سه‌رده‌مه كه زۆر ئوستادانه دایڕشتووه ، به سانایی له واتای شیعره‌كه‌ی ده‌گه‌ین ، هه‌موو لایه‌كمان نامانه‌وێ شرۆڤه‌كاری شیكاریی وردی بۆ بكه‌ین ، ئه‌گه‌ر ( لوقمان ) گوزاره بێت بۆ لوقمانی حه‌كیم ، به واتا گوزاره‌ی پزیشك و دكتۆر ده‌گه‌یه‌نێ ، هه‌موو لایه‌كیشمان له‌وه حاڵی و به ئاگاین ، وه‌لێ ئه‌وه‌ی بۆ ره‌خنه‌گر ده‌مێنێته‌وه لایه‌نه هونه‌رییه‌كانی شیعره‌كه‌یه ، هه‌ر له شێوازی عه‌رووزی یان بڕگه‌یی یاخود جۆری ده‌قه‌كه و له چ قاڵبدانێك خۆی ده‌گرێ و هه‌ندێجاریش به پێی پیتی ژماره‌یی ساڵه‌كانی تێدا ده‌ستنیشان ده‌كرێ كه ته‌نها لێره به لامانه‌وه مه‌به‌سته ، گوزاره و ته‌مومژی ئه‌و ده‌قانه‌ی ئیمڕۆ و به‌راوردكردنی له گه‌ڵ دوێنێ ، هه‌ر چه‌نده نهۆ شاعیر هه‌ن به هه‌مان رێچكه‌ی جاران ده‌نووسن و ئه‌و رێبازه‌یان به‌رنه‌داوه .\nئه‌گه‌ر ره‌خنه‌گر هه‌مان شرۆڤه‌ی كه‌سی ئاسایی بۆ ده‌قێكی شیعری هه‌بوو ، ئه‌وا له بازنه‌ی خۆ جوینه‌وه و لاسایی و لاساری كردندایه ، ئه‌دی ئه‌گه‌ر پێچه‌وانه بوو ، ئه‌وا ره‌خنه‌گر لایه‌نی شرۆڤه‌كاری ره‌تده‌كاته‌وه و به دیدی هونه‌ری رێبازه دیاریكراوه‌كه‌ی ده‌قدا بونیادی ره‌خنه‌یی خۆی ده‌ست پێده‌كات ، ئه‌گه‌ر كه‌رتبوون له نێوان دوو رووی نوێگه‌رایی هه‌رگیز كۆ نه‌بووبێته‌وه !!!! هه‌ندێكیان ده‌گه‌ڕێنه‌وه بۆ زه‌مه‌نی زێڕین !؟ له لایه‌كی دیكه‌وه داده‌ڕوخێن بۆ ئاستی به دواداچوونی سوودمه‌ندێتی كه بازرگانان دیاری ده‌كه‌ن ، وه‌لێ مێژووی نوێگه‌رایی له نێوان ئه‌و دوو ناسنامه‌یه‌دا به‌رده‌وام له دانوستان و دیالۆگدا ده‌بن یه‌كلاییكردنه‌وه له نێوان عه‌قڵانییه‌ت و كوێربوونه‌وه‌ی خود دا به‌رجه‌سته نابێت ، مه‌زنی و گه‌وره‌یی سه‌ده‌ی شانزهه‌م له‌وه‌دا بوو كه نه ملكه‌چی ئه‌فسانه‌ی سوودمه‌ندێتی بوو ، نه ملكه‌چی ره‌هایه‌تی پادشاكان بوو ، به‌ڵكو له ژیانی ته‌لیسماوی و خه‌راباتا ژیا .\nجا كه‌سانێك له‌وه‌ها سه‌رده‌مێكدا به جۆرێك له جۆره‌كان گه‌شه‌یان به په‌یوه‌ندی رۆحی له نێوان خود و زه‌مه‌ندا دابێت و رابردوویان ره‌فزكردبێته‌وه و له نێو سیحرێكا ژیابن كه قۆناغی داهێنان و ره‌خنه‌ی سه‌رده‌میانه‌یان بونیاد نابێت ، ئاخۆ چۆن ده‌بێت ئێمه له ئاسته ئه‌فسون و ته‌لیسم تێكه‌ڵ نه‌كه‌ین و له سۆراغی ماچی رووبار و كانیاوه‌كانی نه‌بین ، ئه‌و ماچه‌ی بۆنی ئاوڕشێنی بارانی لێ بێت و گۆرانی بۆ چڵه پۆپه‌ی گه‌ڵای له‌ریو بچڕین..!!؟.\nرێباز یان كۆمه‌ڵه‌ی ڤییه‌ننا پێیانوایه گوزاره‌كردن رێگایه‌كی زانستی بیركردنه‌وه‌یه له هێنانه كایه‌ی پرس و گرفته‌كان ، راپه‌ڕاندنی ئه‌و رێگا زانستییه‌ی بیركردنه‌وه بۆ ده‌ربڕینی زمان و كێشه‌كانی فه‌لسه‌فی پێویستی به داڕشتن هه‌یه ، به هۆیه‌وه ده‌توانین وا بگه‌ین بۆ به‌ڕێوه‌بردنی ده‌سه‌ڵاتێكمان هه‌بێت به سه‌ریدا زاڵ بێت ، ئه‌گه‌ر پرسه‌كه واتایه‌كی هه‌بوو ، ده‌شێ ئه‌و گرفته له دیفاكتۆیه‌كی ده‌ره‌كیدا چاره‌سه‌ر بكرێت .\nپاشان هزر و هه‌ستی ئه‌م كۆمه‌ڵه ته‌شه‌نه‌ی كرد و به هه‌وڵ و هیممه‌تێ ، كه – كارنب وئایر – شتگه‌لێكی بۆ زیاد كرد ، به‌ره‌و ئه‌و ره‌وته‌ی كه به فه‌لسه‌فه‌ی سروشتی لۆژیكی ناسرا بوو و له گه‌ڵ هاوڕاكانی له‌م كۆمه‌ڵه‌یه‌دا پشتیان به پرنسیبی به ده‌ستهێنان به‌ست ، وه‌ك پێوه‌رێك بۆ هه‌بوونی واتای ده‌سنه‌واژه‌كان ( گوزاره )كانی زمان ، له رێگای خستنه‌گه‌ڕی په‌یڕه‌وی شیكاری به تایبه‌ت شیكاری لۆژیكی كه واتای ته‌واوی ده‌ربڕین یاخود ده‌سته‌واژه‌كانی زمان و ئاخافتن به ده‌سته‌وه بدات .\nبه‌م پێیه ره‌وت و رێگاكانی ره‌خنه‌گر ره‌وایی پیّده‌درێت بۆ شرۆڤه‌كاری هه‌ر ده‌قێك ، هاوكات ره‌وایی به نووسه‌ری ده‌ق ده‌دات ، په‌نا بۆ ده‌سته‌واژه‌ی زمان و ئاخافتن و ده‌ربڕین ببات ، كه دواتر نووسه‌رانی خۆمانیش هه‌مان ئاراسته‌یان گرته‌به‌ر و له‌و ساده‌یی و بۆ جه‌ماوه‌ر نووسینه قورتار ببن و به‌ره‌و جیهانێكی دیكه هه‌نگاویان ناو توانیان سوود له گلۆبالیزه‌یشن وه‌ربگرن ، هه‌روه‌ك ئه‌و شاعیره پێشكه‌وتووانه‌ی ئه‌مڕۆ ئه‌و سه‌لیقه و به‌هره‌یه‌یان هه‌س .\nبۆ گوزاره‌ی ساده و بۆ جه‌ماوه‌ر نووسین چه‌ندین نموونه ده‌خه‌ینه به‌ردیدی خوێنه‌ر كه هه‌موو لایه‌نه‌كانی شیعری له خۆ بگرێت ، نیشتیمانی ، كۆمه‌ڵایه‌تی ، كوردایه‌تی ، كاره‌سات ، شادی ، داستانی پیاهه‌ڵدان و ستایشكردن و ………….تاد . چه‌وساندنه‌وه‌ی نه‌ته‌وه‌ییش وایكردووه زۆربه‌ی هه‌ره زۆری شاعیران ئه‌گه‌ر نه‌ێژین سه‌رله‌به‌ریان شیعریان بۆ خاك و نه‌ته‌وه و پیاهه‌ڵدان گوتووه ، هه‌ر یه‌كه و بۆ سه‌رده‌می خۆی . له دونیای شاعیرانی كۆندا له هه‌گبه‌ی شیعری ( ناری ) ( 1874 – 1944 ) كاكه حه‌مه‌ی بێڵو ده‌ست پێده‌كه‌ین :\nمن ئه‌دیبی كوردم و ناوم نییه\nكوردم و غافڵ له ناوی بێ خه‌به‌ر\nكورده ! تۆ مه‌حكومی بۆ تورك و عه‌جه‌م\nكورده ! بێ فكره و بێ خه‌یاڵ و بێ ئه‌سه‌ر\nسه‌یدای شه‌هید ساڵح یوسفی دبێژێت :\nكه‌لا هه‌بلێرێ پڕ ئاخ و ئۆیی\nبیانی مێرن ره‌زیل بوون خۆیی\nكانی هه‌وارێت قادرێ كۆیی\nهونه‌ر به‌رزه بوون مێرینا چوویی\nشێخ ئه‌حمه‌د سه‌ربل له یه‌كێ له شیعره‌كانی ، ده‌ڵێ :\nئه‌م ئاسمانه شینه كه‌وا به‌رگی ماته‌مه\nئیجادی واكراوه كه قوببه‌ی هه‌موو غه‌مه\nبارانی مه‌رگه به‌فره كفن ره‌عده نه‌فخی سوور\nئه‌وڕر كرانی قابیزی ئه‌رواحی عاله‌مه\nره‌شید نه‌جیبیش له شیعری ( عیشقی بێ هوده ) ده‌ڵێ :\nدڵه‌ی په‌شێواو ده‌مێك بوو ون بووی\nله مه‌یدانی عیشق ، ئاڵام و غه‌م دا\nله ناو ئه‌حلام و سه‌مای پڕ ته‌م دا\nسه‌د شوكر دیسان به تیرێ كون بووی\nبۆ هاتنه‌وه‌ی شێخ مه‌حموودی نه‌مریش ئه‌حمه‌د فه‌وزی له شیعرێكدا ده‌ڵێ :\nشوكر لیللا موژده بێ وا نووری ئیمان هاته‌وه\nئه‌رشه‌دی ئه‌ولادی حه‌یده‌ر شێری یه‌زدان هاته‌وه\nهه‌روه‌كو یوسف له زیندانی ئه‌ساره‌ت هاته‌وه\nشاهی میسره سه‌د شوكر وا روو به كه‌نعان هاته‌وه\nله هاوارێكی نیشتیمانیدا شێخ سه‌لامی شاعیر ده‌ڵێ :\nخه‌ریته‌ی هه‌موو خاكی كوردستان\nدایك بو ده‌رزی و ده‌زوو و دوورمان\nبنوسێ له سه‌ر بێشكه‌ی مناڵ\nهه‌ر به كوردستان بێته گڕ و گاڵ\nهه‌ر له گوزاره‌ی ساده‌دا زۆر شاعیر دێنه‌گۆ ، مامه‌ند كه‌ركووكیش یه‌كێ له‌وان بووه و به هه‌مان ساده‌یی دێتگۆ و دبێژێ :\nئه‌ك كه‌لله به نرخ و به دڵه لاو و شه‌هیدان\nتۆوێكه كه چێنراوه له بۆ ژین و نه‌جاته\nئه‌و خوینڕژاوانه و فرمێسكی هه‌تیوان\nیارا له بۆ شین بوونی وه‌كو ئاوی حه‌یاته\nمه‌لا محه‌مه‌دی كۆیه ، هه‌ڵبه‌ته له گه‌ڵ ده‌ورانی خۆی له سه‌وڵی كه‌شتی داوه و به‌م جۆره ده‌ڵێ :\nئه‌م خاكه دایكی تۆیه كه‌وته ده‌ستی ئه‌جنه‌بی\nئه‌ی كوردی ساحیب غیره‌ت چلۆن رازی ده‌بی\nله گۆڤاری ( هاواری كورد ) ساڵی 1945 له مه‌هاباد شیعرێك كه شاعیرێكی نه‌ناسراو نووسیویه ، ده‌ڵێ :\nبه‌س خۆت هه‌ڵكێشه به باوانته‌وه\nبه‌س بێ بنازی به خزمانته‌وه\nوه‌ره به‌ر دیوان قه‌ومی هه‌ژارت\nبۆیان بژمێره كرده‌وه و كارت\nشاعیری نیشتیمان و خاك ( بێكه‌س ) له شیعری نه‌سرین ، دبێژێت :\nگیرۆده‌ی به‌ندی ژیانت زوڵمه\nهه‌ڵسه تێكۆشه تا خوێنت گه‌رمه\nسه‌رپۆش فڕێده چی وه‌عده‌ی شه‌رمه\nشاعیری چه‌وساوه‌كانیش قانیع ، ده‌ڵێ :\nئێسته‌كه‌یش ئاواتی تۆیه په‌یڕه‌وی كوردی هه‌ژار\nنامرێ هه‌رگیز له دڵدا فیكره‌كه‌ت هه‌ر زیندووه\nپه‌یكه‌ری ژینت سه‌راسه‌ر شۆڕشه و كوردایه‌تی\nتاكه سه‌رمه‌شقی ژیانی گه‌رچی كۆچت كردووه\nخلیسی شاعیر ( 1875 – 1938 ) له پارچه شیعرێكدا ده‌ڵێ :\nسه‌ر كه بێ مشكی و كڵاو بێ سه‌رفیرازیم بۆ چییه\nدڵ وه‌كو شووشه‌ی شكاو بێ دڵنه‌واییم بۆچییه\nپێت عه‌تاكردم به راستی حه‌ققی خۆم و باوكم\nتۆ كه مه‌حموودێكی وا بی من ئه‌یازم بۆچییه\nپیره‌مێردی فه‌یله‌سوف و شاعیری كورد ( 1867 – 1950 ) ده‌ڵێ :\nهه‌ی رۆ ئیمڕۆ رووی شین و ڕۆڕۆمه\nكه مه‌م رۆیی رووی په‌ژاره‌ی خۆمه\nئه‌م زوڵفه لوله‌م بۆ مه‌م شانه كرد\nده‌ك فه‌له‌ك كوێر بێ بۆ بۆنی نه‌كرد\nمسته‌فا شه‌وقی ( 1865 – 1932 ) شاعیر هاویارانی دیكه‌ی سه‌رده‌می خۆی هه‌ر به ساده‌ییه‌وه ده‌ڵێ :\nخه‌مڵیوه له سه‌ر قه‌بری جه‌وانان گوڵ و لاله\nیا سووری خوێنه كه به‌ڵێ ره‌نگێكی ئاڵه\nیانیش ده‌ڵێ :\nبۆ چ ده‌ناڵێنی له سه‌ر لێوت له بۆ چ یار كه‌وتووه\nله‌شكری زوڵفت كه خاو و كاڵه بۆچ رووی گرتووه\nزێوه‌ریش ( 1875 – 1948 ) ئه‌ویش كه ده‌ڵێ :\nباعیسی دووریته گه‌ر دڵ ناڵه و فیغان ئه‌كا\nده‌ردی هیجرانه سه‌به‌ب گه‌ر دیده خوون ئه‌فشان ئه‌كا\nحه‌سه‌ن ( سه‌یفولقوزات ) 1877 – 1944 ، ده‌ڵێ :\nعه‌نبه‌ری زوڵفت به ده‌م سه‌باده\nله سه‌ر مانگی رروت هه‌وری مووت لاده\nتا رۆژ وه‌كو شێت روو له كێوان كا\nتۆزی عوسه و غه‌م هه‌سته به باده\nئه‌حمه‌د موختار به‌گی جافیش ( 1898 – 1935 ) ده‌ڵێ :\nبه به‌ردی فیرقه‌تت شیشوی دڵی بێ چاره مه‌شكێنه\nله ناو زومره‌ی ره‌قیبان عاشقی ئاواره مه‌شكێنه\nئه‌گه‌ر رووح و دڵ و ئیمان ته‌ڵه‌ب كا بیده‌رێ عاشق\nكه تیفل و خورده ساڵه قه‌د دڵی ئه‌و یاره مه‌شكێنه\nدوایین نموونه‌یش له ده‌قێكی شیخی شاعیران ( حه‌سیب قه‌ره‌داغی ) 1929 – 1997 دێنینه‌وه ، كه ده‌ڵێ :\nئه‌گه‌ر بووم به شیره خۆره ، ئازیزه‌كه‌م سوێندم وابێ\nله گۆی مه‌مكی تۆ به‌و لاوه ، مه‌مكێ له سه‌ر لێوم نابێ\nئه‌گه‌ر بووم به گۆرپه‌ی ئازیز ، له ناو وڕكا كه پێم دانێم\nله سه‌ر كۆشی نه‌رمت نه‌بێ ، هه‌رگیز چاوم له یه‌ك نانێم\nئه‌گه‌ر به وردی دیقه‌تی ئه‌و شیعرانه‌ی لای سه‌ره‌وه بده‌ین هه‌ست ده‌كه‌ین ، سه‌راسه‌ر شیعری یه‌ك سه‌رده‌من جگه له شێخ حه‌سیب قه‌ره‌داغی نه‌بێت ، هه‌موو شیعره‌كان به ته‌واوی ده‌قه‌كانیانه‌وه لای ئێمه و هه‌ر تاكێك ته‌مومژاوی نییه و گوزاره‌كانی به ساده‌یی به ده‌سته‌وه ده‌دات و ئه‌و گوزاره و ده‌ربڕینه سادانه له دووتوێی هه‌ر له‌و ده‌قه شیعرییانه‌ی لای سه‌ره‌وه ، خۆی له بازنه‌ی تاكه رێبازێك یان قوتابخانه‌یه‌كی ئه‌ده‌بی و هونه‌ریدا نه‌خزاندووه ، به‌ڵكو چه‌ندین رێچكه و رێبازی ئه‌ده‌بیان پێوه دیاره ، كه كاری شیكاری ئێمه نییه له‌م باسه‌دا ، ئه‌گه‌ر عه‌قڵا له شیعردا سه‌ر مه‌شق بێت ، ئه‌گه‌ریش په‌نای برده به‌ر سۆز و ویژدانی ده‌روونی ، ئه‌وا ناكرێ ونابێ ئه‌و سنووره تێبپه‌ڕێنێت كه عه‌قڵ دایناوه ، هه‌روه‌ك ئه‌رستۆی زانا و بلیمه‌ت شیكاری بۆ كردووه ، ئێمه‌یش پێمانوایه عه‌قڵ هونه‌ری شیعر دابڕێژێت و به ئاگاییه‌وه بنوسرێت ، ئه‌وا مه‌حالچ بتوانرێت تازه‌گه‌ری بونیاد بنرێت و له‌و بازنه‌یه‌دا چه‌ق ده‌به‌ستێت ، كه‌چی نها له رۆژگارێكداین پێشكه‌فتن هاتۆته ئارا ، به چه‌ندین قۆناغ و رێبازی هه‌مه‌جۆر گه‌شه‌ی كردووه ، بۆ نموونه وێناكردنی سروشت وه‌ك خۆی له چوارچێوه‌ی لاسایی كردنه‌وه و ره‌سمكردن به‌ولاوه هیچی دی ناگه‌یه‌نێت ، كه ئه‌مه‌یش كابرایه‌كی فۆتۆگرافی ده‌توانێت ئه‌و ئه‌ركه به ئه‌نجام بگه‌یه‌نێت ، ئالێره‌دا پێمانوایه پێویستیمان به فڵچه‌ی نیگاركێش نامێنێت ، له كاتێكدا ئێمه گه‌ره‌كمانه لوغزێكمان له چوارچێوه‌ی ره‌نگه‌كانی فڵچه‌كه‌یه‌وه بۆ حه‌شار بدات ، دونیایه‌ك ته‌ئویلات به ده‌سته‌وه بدات ، نابێ و ناشێ هه‌موو جوانی و خراپكاری و گه‌نده‌ڵییه‌كانی سروشت وه‌ك خۆی وێنا بكه‌ین ، ئه‌گه‌ر نه‌توانین له قاڵبدانی ئیستاتیكای بئاخنین و نه‌توانین شلوێتری بكه‌ین ، ده‌ستكاری نه‌كردنی چاكتره .\n” كلاسیكییه‌كان ده‌ڵێن : بۆ دۆزینه‌وه‌ی جوانییه‌كی نه‌مر پێویسته ئێمه له ناو به‌رهه‌می نووسه‌ره كۆنینه‌كاندا بگه‌ڕێین ” ره‌نگه ئه‌مه بۆ دوێنێ وابێت و بگونجێت و ناشكرێ ئه‌و واتا به ده‌سته‌وه بدات كه شاعیره نوێخوازه‌كان جوانی له شیعره‌كانیاندا به دی نه‌كرێ ، جوانییه‌ك نه‌مر بێت ، با روونتر بڵێین : جوانییه‌ك له نووسینی نووسه‌ره تازه‌كاندا هه‌بێت ، كه‌م بایه‌خ و پاش ماوه‌یه‌ك ئه‌و جوانییه‌ی هه‌س بمرێ و بڕزێ ، ئه‌گه‌ر عه‌قڵ بناغه‌ی فه‌لسه‌فه‌ی جوانی بێت له داهێنانی ئه‌ده‌بی كلاسیكدا ، چونكه لای ئه‌وان عه‌قڵ ره‌نگدانه‌وه‌ی راستییه ، راستیش له هه‌موو ئان و كات و شوێنێكدا نه‌گۆڕه ، واتا رێژه‌یه‌كی نه‌گۆڕه و به‌رده‌وام به‌و جۆره ده‌مێنێته‌وه ، ئێمه له ئه‌ده‌بدا پێویستیمان به گۆڕان هه‌یه ، ده‌مانه‌وێ عه‌قڵ و لۆژیك له كار بخه‌ین و خه‌ون و خه‌یاڵ جێگایان بگرێته‌وه ، داهێنانه‌كان له خه‌ون و خه‌یاڵه‌وه سه‌رچاوه بگرن ، ئه‌و خه‌ونه‌ی هه‌موو كه‌سێك په‌ی به كون و كه‌له‌به‌ره‌كانی لێكدانه‌وه‌ی نابات ، ئه‌و خه‌یاڵه‌ی نازانرێت ره‌سمی چیت بۆ ده‌كێشێت ته‌نها خۆدی هه‌نه‌رمه‌ند و شاعیر و نووسه‌ره‌كان نه‌بێت ، ” فه‌لسه‌فه‌ی عه‌قڵانییه‌ت واتا هۆشگه‌رایی Rationalisme كه دیكارت و فه‌یله‌سوفه‌كانی دیكه‌ی رێنیساس و رۆشنگه‌رایی دایانهێناوه و په‌ره‌یان پێدا ” ، به‌م پێیه عه‌قڵ هه‌میشه گوزاره‌كانی به ساده‌یی به ده‌سته‌وه ده‌دات ، ته‌مومژاوی نین ، وێڵ و عه‌وداڵبوون و له سۆراغكردنی واتا و گوزاره‌كانی دانراون له ده‌رئه‌نجامی به‌رهه‌می خه‌ون و خه‌یاڵه‌وه چه‌كه‌ره ده‌كه‌ن و عه‌قڵی هۆشگه‌رایی ماندوو ده‌كات به دووی گوزاره دانراوه‌كاندا وێڵ بێت ، ئه‌و عه‌قڵه له رێگای لۆژیكه‌وه ئه‌نجامه‌كان به ده‌سته‌وه ده‌دات .\nئیدی به‌رهه‌می به پێز و ره‌سه‌ن پێویستی به كۆمه‌ڵێ فاكته‌ر هه‌یه له سه‌روو هه‌موویانه‌وه زمانی ده‌ربڕینن ، زمانێك بزانێ چه‌ند به ناسكی و به وردی و باریك بینییه‌وه وشه‌كان له جێ مه‌به‌ست داده‌نێن ئه‌و وشانه‌ی ده‌بنه گوزاره بۆ ده‌یان ته‌ئویل و لێكدانه‌وه كه هێنده ئاڵۆز بێت كه‌سی ساده ( جه‌ماوه‌ر ) به سانایی په‌ی به گوزاره‌كانی نه‌بات ، هه‌روه‌ك له‌و نموونانه‌ی سه‌ره‌وه‌دا وابوون ، به‌و واتایه‌ش نه‌بێت كه رسته‌كان هێنده ئاڵۆز و ته‌مومژاوی بن مه‌حاڵ بێت ره‌خنه‌گر و خودی نووسه‌ر و هونه‌رمه‌ندیش به ته‌واوی رۆچنه نێو گوزاره‌كان ، سه‌ره‌تاتكێ له گه‌ڵ باسوخواسی ئه‌وتۆدا نه‌كات كه ره‌نگه ئاكامی زۆر خراپ به ده‌سته‌وه بدات ، نه به‌دیوی ده‌رچوون له ئه‌خلاقیاتی نووسین و نه له‌كه‌داركردنی كه‌س بێت ، ئه‌گه‌ر به لایه‌نیش بكشێته‌وه ، به‌ڵكو گه‌ره‌كه رسته‌كان به وردی و نه‌رمی نوسرابن ، به مانا وته و په‌یڤ ئه‌ده‌ب بێت ، له شیعردا زمانی مۆزیكی و هارمۆنی ئیحساسه‌كانی ره‌خنه‌گر ختوكه بده‌ن ، كانت ده‌ڵێ : ” به ته‌نێ بڕۆ هۆشی خۆت به‌كار بێنه ” چی له هۆشیارییه‌ك ده‌كه‌ی ئه‌گه‌ر جورئه‌ت و ئازایه‌تی تێدا نه‌بێت ..!!؟.\nكه‌واته پێویسته ئازایه‌تی له هۆشدا بخولقێ هه‌روه‌ك له خه‌ون و خه‌یاڵدا بوونیان هه‌یه ، ئه‌گه‌ر هۆش ئه‌و ساته به ئاگایی و زیندوون كه خوێندنه‌وه پشكی زۆری ده‌ست به‌تاڵی قۆرخ كردووه ، به عه‌قڵ و ئاگاییه‌وه ده‌خوێننه‌وه ، وه‌لێ له نائاگایی و چه‌كه‌ره بوونی ئیلهام و خه‌ون و خه‌یاڵه‌وه قه‌ڵه‌م و فڵچه رێچكه‌ی نووسینی ده‌ق و تابلۆیه‌كی نیگاری ده‌گرێته به‌ر ، نه عه‌قڵ و نه هۆگری و نه عیشق و نه‌خه‌یاڵ سنووردار ناكرێن ، به‌ڵكو دونیایه‌كی به‌رفراوان و پانتاییه‌كی ره‌هایان هه‌یه و مه‌حاڵه بتوانرێت كۆت بكرێت ، كه كۆت و به‌ند كرا ئه‌وا سه‌رده‌مه‌كه به‌ره‌و زه‌مه‌نی دیكتاتۆری و ملهوڕی و زاڵمدارانی ده‌سه‌ڵاتداران شۆڕ ده‌بێته‌وه ، ئه‌ده‌ب و هونه‌ر دونیای تایبه‌تی خۆیان هه‌یه به‌داخه‌وه لای ئێمه ده‌سه‌ڵات و حزب مه‌وداكانیان قۆرخكردووه و به بن به‌ستیان گه‌یاندووه ، هێنده‌ی بۆ سیاسه‌ت و جبه‌خانه‌ی عه‌سكه‌ری خه‌رج ده‌كرێ دڵۆپێك بۆ بواری ئه‌ده‌ب و هونه‌ر ته‌رخان ناكرێت ، بۆیه گوزاره‌كان ته‌عمق ده‌كه‌ن و شیعری ئیمڕۆ لای ئێمه به زه‌مه‌نێكی دیكه‌دا غلۆر ده‌بێته‌وه .\nئێستا مه‌وداكان هاتنه به‌ربار كه روو له شیعری ئه‌مڕۆی خۆماڵی بكه‌ین و ئه‌گه‌ر به هه‌مان شێوه مه‌غزا و واتاكانی بۆ خوێنه‌ر جێبهێڵین ، ئه‌وا ره‌نگه بكه‌وینه به‌ر توانج و پلار گرتن ، بۆیه نموونه‌یه‌كی كه‌م و شرۆڤه‌كانی ده‌خه‌ینه روو :\nسه‌عدوڵڵا په‌رۆش له شیعری ( منداڵیم له نێوان به‌فر و ته‌راتیلی كه‌نیسه‌دا ) كه له گۆواری رامان ژماره 117 بڵاڤبۆته‌وه ، ده‌ڵێ :\nئه‌ی نه‌شاره‌زاترین گه‌ڕیده به كۆڵانه خورماییه‌كانی\nئه‌ی غه‌مگینترین لاوك له شه‌وانی مه‌یخانه گه‌رمه‌كانی\nله ( سه‌ییاب ) مه‌ڕه‌نجێ\nكه دڵی به‌خشی به دارخورما\nشیعری بۆ په‌ری باران نووسی\nبه‌فر گوزاره‌یه بۆ سپی بوون ، سپیش گوزاره‌یه بۆ پاكی و جوانی و به‌رائه‌ت ، وه‌لێ ئاخۆ به‌فر گه‌ڕیده‌یه ، به‌فر ئه‌گه‌ر گه‌ڕیده بێت گه‌ره‌كه رێی به شوێنه گه‌رمه‌كانیش بكه‌وێت ، كه‌واته به‌فر به ته‌نها له كوێستانه‌كاندا گه‌ڕیده‌یه ، هه‌ر بۆیه به كوچه و كۆڵانه‌كانی به‌سرا نامۆ و نه‌شاره‌زایه ، به ته‌نها بۆ جارێك به‌فر بارین له به‌سرا ده‌بێته مایه‌ی سه‌ر سووڕمانی ته‌واوی خه‌ڵكه‌كه‌ی له هه‌مانكاتدا كه‌یف شادی لای خه‌ڵكه‌كه ده‌خولقێنێ ، لێ له وڵاته به‌فر نشینه‌كان هه‌روه‌ك ( په‌رۆش ) دبێژێ لاوكی خه‌ماوییه ، نه‌مازه بۆ مه‌ستدارانی مه‌یخانه گه‌رمه‌كان .\nعه‌بدولموته‌لیب عه‌بدوڵڵا له شیعری ( مه‌رگی ئاوشین ده‌چێته‌وه ) كه له گۆواری رامان ژماره 123 بڵاڤبۆته‌وه ، ده‌ڵێ :\nشه‌و ئه‌وه‌نده مه‌سته\nچه‌ند بانگی ده‌كا\nناتوانێ چاو بكاته‌وه\nئافه‌رین ، ته‌ماشا چه‌ند نائومێد و ره‌شبینه ئه‌گه‌ر شه‌و ماڵه‌باوانی ئازیز و دولبه‌ری بێت ، ده‌ڵێ هێنده دڵڕه‌قن مه‌حاڵه بۆ تاوێ ئارام ببنه‌وه ، چه‌ند وه‌ك به‌یانییه‌ك به پاكی و ده‌روونێكی بێ غه‌ل و غه‌شه‌وه بانگمان ده‌كا ، گوێی لێ رانادێرین ، له ده‌رگا ده‌دا نایكه‌ینه‌وه ، ناڵه وفیغانییه كه‌چی هه‌ر له كه‌لی شه‌یتان نایه‌نه‌خوارێ و ئه‌و دڵه‌ی ده‌ڕه‌نجێنن ، ده‌نا نه‌بووه شه‌و چاوی هه‌بێت ئه‌گه‌ر گوزاره به‌م جۆره نه‌بێت یان چه‌ندین دید و دیوی دیكه‌ی نه‌بێت ، ئه‌وا نابێته شیعری ئیمڕۆ ، هه‌رگیز نه‌بووه كه شه‌و داهات ئیدی رۆژ نه‌بێته‌وه ، ده‌مێكه كورد گوتوویه‌تی بانگی كه‌ڵه‌شێریش نه‌بێت رۆژ هه‌ر ده‌بێته‌وه ، به دیوێكی دیكه ده‌توانرێت ئه‌و شه‌وه به ده‌سه‌ڵات بشوبهێندرێت كه چۆن مل نادات و ئاماده نییه زه‌مه‌نی دیموكراسی بخه‌مڵێنێ ، و ئازادی بوونی هه‌بێت ، دید و دیوه‌كانی دیكه‌ی ده‌قه‌كه بۆ خوێنه‌ر جێ ده‌هێڵین .\nكه‌ریم ده‌شتی له شیعری ( گوڵفرۆشه‌كان ) كه له ژماره 121 ی ڤۆواری رامان هاتۆته بڵاڤكرن ، دبێژیت :\nله زه‌میله‌ی سه‌وزی هه‌ر یه‌كیان كۆمه‌ڵێ ره‌نگ هه‌یه\nهه‌ر ره‌نگێ له باغێكی دوور دوور هاتووه\nسه‌ربورده‌ی بۆن و به‌رامه‌ی سه‌ر سینه‌ی كچێكی\nئه‌و شوێنه پڕ ده‌بێ له عه‌تر و له پیرۆزه‌ی مه‌رجان\nئاخ گوڵفرۆشه‌كان چه‌ند كه‌من ، به‌لێم زه‌ویان داگیر كردووه\nبه رای ئێمه و به پێی دواین دێر ، ده‌شتی له بزاڤێكی توێژینه‌وه‌دایه و به دووی خود ده‌گه‌ڕێت ، خۆی ونكردووه ، پێمانوایه گه‌ڕان و مه‌شقێكی زۆر چاكه كه هه‌ر كه‌سێ دڵسۆزی خود بێت ، به ئه‌و په‌ڕی دڵسۆزییه‌وه ، به‌ڵام نه‌گاته ئه‌و ئاسته‌ی به شان و باڵا و شه‌وكه‌تی خوددا هه‌ڵبدات ، لێره‌دا لای ده‌شتی راستییه‌كان نادیاره یان تووڕ دراون ، بایه‌خێكی له بن نه‌هاتووی به فسیۆلۆژیای چێژ داوه ، هونه‌ری سۆزی قۆستۆته‌وه، له پاكی و راستی ده‌گه‌ڕێت ، پێیوایه ئه‌م كه‌ونه ته‌نها گوڵفرۆشه‌كانی تێدایه ، بۆیه پێمان وایه‌و به دوای خۆی ده‌گه‌ڕێت و ونبووه و ده‌بێ له كوێ بێت !! ؟ .\nژیان بابه گوڕگوڕی له شیعری ( گوناه ) كه له ژماره 217 ی گۆواری كاروان بڵاڤكراوه ، ده‌ڵێت :\nله ئایه‌ته‌كانی جوانی و\nهه‌ڵوه‌دای ژیانێ بووین\nله سه‌ر ته‌رمی گه‌لێكیاندا\nبیر له شكۆمه‌ندی باخچه\nپێویست ناكات هه‌میشه راستی ده‌ربخرێت ، هێنده باشه كه له دۆراندۆرماندا بوونی هه‌بێت و وه‌ك رۆحێ بانگه‌شه‌ی به‌خته‌وه‌ری و كه‌یف و سه‌فا بكات ، وای ده‌بینینه‌وه كه ژیان خان ئه‌و كاره‌ی كردبێت ، تۆ كه بیر ده‌كه‌یته‌وه پێویستیت به دۆزینه‌وه‌ی رێگه‌ای راست و هه‌قبێژی و دادپه‌روه‌ری هه‌یه ، كه‌چی له به‌رامبه‌ردا غیابی بیركردنه‌وه‌كانی مه‌یسه‌ر كردووه ، بۆیه ئه‌و راستییه وه‌ك ( هایدگه‌ر ) ده‌ڵێ : رۆحێكه به دۆراندۆرماندا ده‌خولێته‌وه ، هه‌ستی پێ ده‌كه‌ین هه‌یه ، لێ له سه‌ر باڵی نێگه‌تیڤیدا سه‌مای مه‌رگمان پێ ده‌كه‌ن و ده‌یانه‌وێ ره‌قسیان بۆ بكه‌ین بیر له شكۆمه‌ندی باخچه نه‌كه‌ینه‌وه ، نازانم كه ئێمه له شكۆمه‌ندی خودا و ئایه‌ته جوانییه‌كانیه‌وه عه‌وداڵی ژیان بین ، چۆن نامانه‌وێ بیر له شكۆمه‌ندی باخچه بكه‌ینه‌وه ، نه‌خێر ئێمه بیر ده‌كه‌ینه‌وه هه‌ستی پێده‌كه‌ین كه هه‌یه ، لێ ده‌ستمان پێی ناگات و پێی شاد نابین .\nنه‌وزاد رفعیت له شیعری ( بازی بازان ) كه له گۆواری كاروان ژماره 210 بڵاڤبۆته‌وه ، ده‌ڵێ :\nله‌و كات و شوێنه نوته‌كه\nهۆلاكۆی پیری و شه‌كه‌تی\nدڕندانه ، له چوارلاوه\nگه‌مارۆی قه‌ڵای سه‌ركه‌شی\nپڕ گه‌نجینه‌ی ته‌مه‌نی ئه‌و ( بازه ) ی داوه\nله چوار لاوه …. چادری غه‌دری هه‌ڵداوه\nشاعیر ئازاده له ناو زه‌دكردنی ( باز ) و گوزاره‌كردنی ، بۆیه ئێمه نه‌ده‌توانین ته‌ئویلاتی جۆراوجۆری بۆ به‌یان بكه‌ین ، نه لێگه‌ڕێین و ده‌ست به‌رداری بین ، ئه‌مه‌یش له شوێنێكی وا كورت و كه‌مده‌رفه‌تدا ناكرێ به دوور و درێژی له سه‌ری بدوێین بۆیه ده‌ست به‌رداری ده‌بین و ده‌رفه‌ت هه‌بوو به جیا باسی لێوه ده‌كه‌ین ، هه‌ندێجار ئازایه‌تی و جورئه‌ت زه‌رووره‌تن تابتوانین وه‌ك خۆی شته‌كان به‌یان بكه‌ین ، یاخود شاعیر به‌یانی بكا ، هه‌بوونی دووبه‌ره‌یی لاگیر و ته‌قه‌كه‌ر له ده‌سه‌ڵات یان حیزب به به‌رده‌وامی له هه‌ڵچوون و داچووندا بێت ، لێ پرسه نیشتیمانی و نه‌ته‌وه‌ییه‌كان له سه‌ر حیسابی هیچ كام ناكرێ سازشی له سه‌ر بكرێ ، ئه‌گه‌ر خوێندنه‌وه به دیوی سیاسه‌ت و پیاهه‌ڵداندا بێت ، ئه‌گه‌ریش شاعیر مه‌به‌ستی دیوه‌كانی دیكه بێت ، ئه‌وا ئه‌و چاوه بازه مه‌حاڵه دڵ پێی شاد ببێت ، بۆیه وه‌ك باخچه‌ی پاشا له‌وبه‌ر ئاوه و دوژمن ده‌وره‌ی داوه ، و ئه‌ویش ( نه‌وزاد ) نه‌چێ و نه‌بێ به‌سوار ئه‌وا چاوكاڵ لێی تۆراوه .\nنه‌زنده به‌گیخان ، له شیعری ( به‌رزاییه‌كانی ئه‌زمڕ به‌رزاییه‌كانی وه‌زه‌رینگ ) كه له گۆواری رامان ژماره 124 بڵاڤكراوه‌ته‌وه ، ده‌ڵێ :\nرۆحانیه‌تی ژنێكی عاشق\nله به‌رزاییه‌كانی وه‌زه‌رینگه‌وه\nده‌ده‌مه شه‌ققه‌ی باڵ\nله لوتكه نه‌سره‌وتییه‌كانی ئه‌زمڕ\nله باوه‌شی هیتكلیف ئارام ده‌گرم\nكه‌م شاعیری كچمان هه‌ن ، شیعری كچانه بنوسن ، ئێ دیاره ئه‌میش پێویستی به هۆشێكی پڕ جه‌رائه‌ت و ئازایه‌تی هه‌یه ، ، هه‌روه‌ك باسمان لێوه كرد ، كه نه‌زه‌ندخان ئه‌مه‌ی كردووه ، به دووی پیاوێك وێڵه بۆیه پێشكه‌شی كردووه به تۆ ، خاكی په‌راگه‌نده‌یی و تاراوگه‌ی به ترۆپكی چیای ئه‌زمڕه‌وه گرێ داوه ، له هه‌ردوو مه‌فته‌ن عه‌وداڵی پیاوێكه وه‌ك ( ئیدكار لینتن ) هاوسه‌ری كاترین ، وێڵه به دوای مه‌نفه‌زێك بۆ قورتار بوون له ته‌نیایی و گه‌یشتن به سوار چاك و خه‌ونه ئه‌رخه‌وانییه‌كانی ، ئه‌و خه‌ونانه‌ی له شیعره‌كانیدا ره‌نگ ده‌داته‌وه .\nعه‌باس عه‌بدوڵڵا یوسف له شیعری ( وانه‌كانی زگزاگ ) كه له گۆواری كاروان ژماره 219 بڵاوكراوه‌ته‌وه ، ده‌ڵێ :\nله سامیه جه‌مال\nجه‌سته‌ی له‌و جۆره ، رۆح تێر ده‌كات\nئاشق بوون ته‌نها و ته‌نها عاشق عاشقێنێ نییه له گه‌ڵ دولبه‌ر یان ئازیزه خاتوونه‌كه‌ی ، عیشق مه‌ودا و پانتایی به‌رفره‌ی هه‌س .\nئاشكرایه سامیه جه‌مال ئه‌و سه‌ما كه‌ره میسرییه لایه‌نێك له جه‌سته‌ی عه‌باسی قۆرخكردووه ، جه‌سته و له‌شولارێكی زۆر جوان و رێكوپێكی هه‌بووه و ئیحای ئه‌م كۆپله شیعره‌ی بووه ، تیایدا بزواندنی غه‌ریزه‌كانی پیاو به‌دی ده‌كات ، شاعیر لێره‌دا پێی وایه كه‌سێكی وه‌ها نه‌بێت رۆحی پیاو هه‌رگیز ناپوكێته‌وه و غه‌ریزه‌كانی گه‌مه‌ی سێكسی تێر نابێت ، بۆیه هانا بۆ جوانترین له‌شولار ده‌بات ، بۆ ئه‌وه‌ی پیاو بپوكێته‌وه ، زه‌مه‌ن ته‌نها بۆ گوڵفرۆشه‌كان بمێنێته‌وه هه‌روه‌ك كه‌ریم ده‌شتی باسی ده‌كات ، ع . ع . یوسف ده‌یه‌وێت پیاوه‌تی پیاو بمرێت چۆن ئه‌م كاره بكات ، سامیه جه‌مال دێنێته ئارا ، بێگومان دونیایش به ده‌ست ئافره‌ته‌وه درا ئه‌وا باوكسالاری و پیاوسالاری له گۆڕ ده‌نرێت ، دایك و ژنسالاری جارێكی دیكه زیندوو ده‌بێته‌وه ، ئه‌مجاره‌یان رۆمانه‌كانیش زیندوو نابنه‌وه ، ئه‌م یاسایه بروخێنن .\nهاشم سه‌ڕاج له شیعری ( هه‌سته كحولییه‌كانی ئێواره ) كه له گۆواری رامان ژماره 122 بڵاڤكراوه‌ته‌وه ، ده‌ڵێ :\nبا جزووه گه‌لێك شیعری ئاته‌شین بنۆشین\nتا له مه‌ستیان په‌ڕه‌ی لوتمان ده‌له‌رێته‌وه\n– ئاخر كات ئه‌وه‌نده‌ی به به‌رییه‌وه نه‌ماوه\nئه‌ده‌ب بۆ خۆی ناوه‌ڕۆكێكی هه‌یه و له شێوه و فۆرمێكی هونه‌ریدا خود ده‌ته‌قێنێ و ئاوێته‌ی سۆز و ئه‌ندێشه‌كانی كۆمه‌ڵی ده‌كات ، ئه‌و كۆمه‌ڵه‌ی كه‌م كه‌س ئاوڕی لێ ده‌داته‌وه و سه‌ڕاجیش پێی وایه به ته‌نها ئه‌و هاوته‌ریبیییه و له ته‌كیدا ده‌دوێت ، بۆیه هه‌ڕه‌شه‌ی كات دره‌نگه یان ئه‌وه‌نده‌ی به به‌رییه‌وه نه‌ماوه ده‌كات ، ئه‌ویش حه‌وسه‌ڵه‌ی نه‌مێنێ و خۆی له ئاست زۆردارێك به‌دی بكات كه پێكڕا مانای ژیانێكی سه‌ر مه‌ست و سه‌ركێشانه ده‌به‌خشێ ، ده‌نا جزووه شیعر چۆن ده‌نۆشرێ ، ئه‌گه‌ر سه‌بایه‌كی سه‌رمه‌ستیانه هاوڕا نه‌بێت .\nله‌و به‌راووردكارییه مه‌یدانییه‌دا كه ئێمه پێمان وایه زۆر زۆری تر هه‌ڵده‌گرێ ، تێگه‌یشتن كه شاعیری دوێنی گوزاره‌ی به سانایی به ده‌سته‌وه داوه ، ئه‌وانی ئیمڕۆیش به چه‌ندین جۆر ده‌كرێ شرۆڤه‌كاری بۆ گوزاره‌كانیان بكرێ ، لێ ئه‌وه راسته ئه‌وه قۆناغ و قوتابخانه و رێبازی تایبه‌ت به خۆیان هه‌یه هه‌روه‌ك له درێژه‌ی ئه‌م توێژینه‌وه‌یه ئاماژه‌مان پێدا ئیمڕۆیش رێبازی خۆی هه‌یه ، جا پاش نوێخوازی بێت یان فۆرمی گران یان له قاڵبدانی شیعر به سیمای م}زیكی و گوێ نه‌دات به كێش و سه‌روا ، ئه‌وی دیكه‌ی بۆ ئێوه‌ی به‌رێز و برایانی ئه‌دیب و ره‌خنه‌گران جێدێڵین .\nئه‌و سه‌رچاوانه‌ی سوودم لێوه‌رگرتوون :\n1 ـ نقد الحداپه / الحداپه المڤفره / الان تورین / ترجمه : صباح الجهیم ـ دمشق 1998\n2 ـ هونه‌ری شیعر نووسین ـ به‌رگی یه‌كه‌م ـ ده‌روازه‌یه‌ك بۆ ناسینی شیعر ـ ئه‌حمه‌د ره‌زا ـ 2007 كه‌ركووك .\n3 ـ دراسات فی المنگق مع نصوص مختاره ـ د . عزمی أسلام ـ 1985 كویت .\n4 ـ مێژووی ئه‌ده‌بی كوردی ـ د . مارف خه‌زنه‌دار ـ به‌رگی یه‌كه‌م 1914 – 1945 چاپخانه‌ی ئاراس ـ هه‌ولێر 2005\n5 ـ فه‌رهه‌نگی خه‌م ـ سه‌رجه‌م شیعره‌كانی حه‌سیب قه‌ره‌داغی ـ به‌رگی دووه‌م / چاپخانه‌ی ئاراس ـ هه‌ولێر 2002 .\n6 ـ كێشی شیعری كلاسیكی كوردی و به‌راووردكاری له گه‌ڵ عه‌رووزی عه‌ره‌بی و كێشی شیعری فارسیدا ، لێكۆڵینه‌وه‌یه‌كی شیكاری به‌راورده ـ عه‌زیز گه‌ردی 1999 .\n7 ـ رێبازه ئه‌ده‌بییه‌كان : وه‌رگێڕان و توێژینه‌وه‌ی د . فه‌رهاد پیرباڵ ـ ده‌زگای وه‌رگێڕان هه‌ولێر 2006 .\n8 ـ پله و پایه‌ی گیانداران له ناو قسه‌ی پێشینان / د . عه‌بدولكه‌ریم حاجی محه‌مه‌د عه‌لی ـ كه‌ركووك 2007\n9 ـ الاودیب ـ عقده كلیه ـ ترجمه وجیه اسعد ـ دمشف 1996 .\n10 ـ نهایه الحداپه ـ الفلسفات العدمیه والتفسیریه فی پقافه مابعد الحداپه ـ 1987 ـ ترجمه د . فاگمه الجیوشی ـ دمشق 1998 .\n11 ـ سۆسیۆلۆژیای شیعری كوردی ـ له رووی رووپێوه ئاكارییه‌كانه‌وه ـ ئازاد عه‌بدولواحید كه‌ریم ـ كه‌ركووك 2005 .\n12 ـ گۆواری رامان ـ ژماره‌كانی ( 117 ـ 121 ـ 122 ـ 123 ـ 124 )\n13 ـ گۆواری كاروان ژماره‌كانی ( 210 ـ 217 ـ 219 )\nرۆدڵف كارنب وپایر ـ یه‌كێك له ناودارانی ئاراسته‌ی فه‌لسه‌فی هاوچه‌رخه ، هه‌وڵه‌كانی بۆ ئاراسته‌ی ره‌وشی لۆژیكی خستۆته‌گڕ ، ده‌توانین بڵێین یه‌كێك له دامه‌زرێنه‌رانی ئه‌م ئاراسته‌یه ( كۆمه‌ڵه‌ی ڤییه‌ننا ) بووه ، ئه‌م كۆمه‌ڵه له ساڵی 1920 سه‌ری هه‌ڵداوه ، كاتێ مۆریس شیلیك گه‌یشته ڤییه‌ننا ئه‌م كۆمه‌ڵه‌ی پێكهێنا ، پۆستی مامۆستای فه‌لسه‌فی له زانكۆ وه‌رگرت ، جگه له شیلیك ( كارنب ) و هه‌ر یه‌ك له ( ئۆتۆنویراس ، هربت فایجل و فریدیریش فایزمان و ئیدجار تسیلز و ڤیكتۆر كرانت ) لو كۆمه‌ڵه‌دا بوون ، له زانایانی بیركاریش ( فیلیب فرانك و كارل مانجر و كورت جیدل و هانزهان ) هه‌بوون .\nPrevious ته‌ورات و ئاڤێستا … سه‌لام ناوخۆش\nNext مژدە مژدە .. لەماڵی ( بورهان مەجید ) دا نەوت دۆزرایەوە


خوپێشاندان لە شارە گەورەکانی ئێران وەک ئەسفەهان، شیراز، ریشت و تارانی پایتەخت لە دژی ئەو قه‌یرانە سەختەی ئابوریيەى كه ماوەيەكە وڵاتەكە دووچاری بووه‌تەوە بەردەوامە.\nهۆکاری سەرەکی ئەم کێشەيە خودی دەستەڵادارانە کە پارەیەکی زۆر لە شەڕە ناوخۆیيەکانی سووریا، عێراق و غەززه و یەمەن سەرف دەکەن، ئەمەش تەنیا بۆ سەلماندن و چەسپاندنى کیانی شیعیە لە ناوچەکەدا.\nهه‌ر ئەم بارودۆخە ئاڵۆزييەش بووه‌تە هۆكارى دابەزینی بەهای دراوی ئێرانی، كە لە مانگی ئازاری رابردووەوە دەستی پێکردوە تا ئێستاش بەردەوامە. بەڵام وادیارە ئێران پشتی بە کرێملین قایمە.\nرووسیا بەرده‌وام له گشت بواره‌کانى سیاسی و ئابووری و بازرگانی و پاراستندا، پاڵپشتی ئێرانی کردووه، به‌تایبه‌تیش له کاتی رووبه‌ڕووبوونه‌وه‌کانیدا له‌گه‌ڵ ويلاته یه‌کگرتووه‌کانی ئه‌مه‌ریکا و وڵاتانی رۆژئاوادا، له‌مه‌ڕ به‌رنامه ئه‌تۆمیه‌که‌ی و هەميشە یارمه‌تی تارانی داوه.\nهه‌رچه‌نده ئێران له‌لایه‌ن کۆمه‌ڵگه‌ی نێوده‌وڵه‌تیيه‌وه توڕه‌ییه‌کی زۆری له‌سه‌ره، که‌چی له‌گه‌ڵ ئه‌وه‌شدا رووسیا هه‌ر به‌رده‌وام بووه له پاڵپشتیکردنی، بێگومان ئه‌م پاڵپشتی کردنه‌شی له ئێران بێ به‌رامبه‌ر نه‌بووه، به‌ڵکو قازانجی دارایی و بازرگانی یه‌کجار زۆری لێکردووه، که به ده‌یان ملیار دۆلار مه‌زنده ده‌کرێت.\nئه‌و پرسیاره‌ی که لێره‌دا لامان دروست ده‌بێت ئه‌وه‌یه ئایا موسکۆ ئه‌و پاڵپشتیکردنه‌ی له تاران به کارتێکی گفتوگۆکردن داده‌نێت له‌گه‌ڵ واشنتۆن بۆ خزمه‌تکردنی ئه‌و دۆسیه و کێشانه‌ی که زۆر گرنگترن بۆ رووسیا؟\nیاخوود پاڵپشتیکردنی له تاران سیاسه‌تێکی ستراتیژییه له چوارچێوه‌ی ئه‌و هه‌وڵانه‌ی که رووسیا ده‌یدات نەک تەنیا بەرامبەر بە ئێران بەڵکو بۆ پاراستنى رژێمی ئەسەديش لە سوریا؟ سەرۆک پوتین ئەمەی هەموو بۆ ئەوەیە بتوانێ ده‌سه‌ڵاتی خۆی فراوانتر بکات لە ناوچەکەدا.\nله‌م روانگه‌یه‌وه ده‌توانین هۆکاره‌کانی ئه‌و پاڵپشتیکردنه‌ی رووسیا له ئێران به چه‌ند خاڵێک ئاماژه پێبده‌ین، یه‌که‌میان سیاسه‌تی رووسیا به‌رامبه‌ر به ئێران و هه‌ندێک له ده‌وڵه‌ته هاوپه‌یمانه‌کانی ئێران له ناوچه‌که‌دا وه‌کو سووریا، به‌ستراوه‌ته‌وه به په‌یوه‌ندییه ئابووری و بازرگانیيه‌کانی نێوان هه‌ردوولادا.\nدووه‌میان  ئێران گرینگترین و گه‌وره‌ترین کڕیاره بۆ رووسیا له بواری کڕینی چه‌ک و ته‌کنیکیه ئه‌تۆمیيه‌کانی رووسیادا، ئه‌و ته‌کنیکه رووسییه‌ی که بۆ مه‌به‌ستی چه‌کی ئه‌تۆمی به‌کاری دێنێ.\nسێیه‌میان په‌یوه‌ندییه ئاڵۆزییه‌که‌ی رووسیا له‌گه‌ڵ ئه‌مه‌ریکا، پاڵی به مۆسکۆ ناوه پشتگیری له تاران بکات له دژی ویست و خواسته‌کانی ئه‌مه‌ریکا له ناوچه‌که‌دا، بۆ ئه‌وه‌ی بتوانێت زیاتر خۆی به‌سه‌ر ناوچه‌که‌دا زاڵ بكات.\nچواره‌میشیان رووسیا به پاڵپشتیکردنی له ئێران ده‌توانێت وا بکات ئێران یارمه‌تی جیاخوازه‌کانی چيچا‌نستان نه‌دات، ئه‌مه‌ش سه‌رکه‌وتنێکی گه‌وره‌یه بۆ پوتین که به‌ده‌ستی هێنا له‌به‌رده‌م هاووڵاتیانی رووسیای فیدراڵ.\nبه‌هه‌رحاڵ هه‌رچه‌نده له هه‌ڵوێستی رووسیا قووڵ بینه‌وه ئه‌وه هه‌ڵوێسته‌که‌ی وه‌کو مه‌سه‌له ئه‌تۆمیيه‌که‌ی ئێران به نادیاری ده‌مێنێته‌وه، چونکه رووسیا چه‌ندین کێشه‌ی تری هه‌یه که هه‌وڵده‌دات چاره‌سه‌ری بۆ بدۆزێته‌وه و له به‌رژه‌وه‌ندی خۆیدا بێت، له‌وانه‌ش گرینگترینیان که‌مکردنه‌وه‌ی ئه‌و فشارانه‌یه، که ئه‌وروپا خستویه‌ته سه‌ر وڵاته‌که‌ی له رێگه‌ی رێکخراوه نا حکوومی و ده‌زگا مرۆڤایه‌تیيه‌کان به‌تایبه‌تی ئه‌وانه‌ی له رووسیای جیاخوازدا کار ده‌که‌ن وه‌کو (ئه‌بخازیا و ئۆستياى باشوور).


February 12, 2020 – Dengekan\nWritten on February 12, 2020, by Stivan Shamzinani\nرۆشنبیری کوردیی لە گێژاوی سۆفیزم و نەریتدا گیری خواردووە و هەناسەی سوار بووە، ناتوانێت لە دەرەوەی کۆنسێپتە ئاینیی و چەقبەستووەکان میتۆدێکی تری بیرکردنەوە دابهێنێت. زمانێکی جیاواز لەو موفرەداتە سەلەفییە بدۆزێتەوە Continue Reading »\nWritten on February 12, 2020, by Denegkan\nم. ڕه‌زا شوان: (منداڵەکانمان، گرنگترین و بە نرخترین سامان و سەرمایەی گەلەکەمانن) چه‌ند گرنگ و پڕ بایه‌خه، كه‌سانێ هه‌بن خه‌م له نه‌وه‌كانی دواڕۆژی نیشتمان بخۆن، وه دڵسۆزبن بۆ ئه‌وه‌ی په‌روه‌رده‌یه‌كی Continue Reading »\nلەكۆمەڵگە پێشكەوتووەكاندا بەتایبەت لە دانشگا و ناوەند و دامەزراوە گرنگەكانی دەوڵەت، ڕوناكبیران و داهێنەران و ئەكادیمیەكان و كەسانی یاسایی و ئیداری و سیاسی، دوای گەیشتنیان بەماوەی یاسایی خانەنشینبوون وەك فەرمانبەران Continue Reading »\nWritten on February 12, 2020, by Ahmad Kamaran\nئیناس و پیاوه‌كانی خه‌لیفه ناونیشانی ڕۆمانێكی نووسه‌ر و ڕۆژنامه‌نووس شاخه‌وان برایم عه‌بدولایه كه له ساڵی 2019 خستیه به‌ردیدی خوێنه‌ران و ڕۆشنبیران , به‌تیراژی 1000 دانه و له‌لایه‌ن چاپخانه‌ی ڕۆكسانه‌وه چاپ Continue Reading »\nشەممەکان: ئەوەندە لە بوونی مندا ڕووناکی گڵۆپەکانی ژوورەکەم دەکوژێنمەوە و ڕوخساری تۆ لە مندا هەر پڕشنگ دەدات. یەکشەممەکان: دێمە ناو سەوزایی دیدەنی تۆ باخچەکەت سەردانی چاوم دەکات گوڵەکانی سەر کراسەکەت Continue Reading »\nدوو گڵۆپی زەرد کەی لە شەوێکی ساردا لە شارێکی ساردا دابەزین بۆ خواردنەوەی قاوەیەک لە کافیتریایەکی گەڕیدەی کەنار دەریادا ..؟! لەیادمان بچێ ڕوناکی ئوتومبیلەکە خامۆش کەین .. تیشکی زەرد تێکەڵاو Continue Reading »


كوردیو 03/11/2021 - 09:58 هەواڵ/ئۆتۆمبێل\nلەگەڵ ھاتنی وەرزی زستاندا كۆمەڵێك كار پێویستە لەسەرت بۆ ئۆتۆمبێلەكەتی بكەیت و بایەخێكی جیاوازی پێ بدەیت بەم جۆرەی خوارەوە:\n1/ پێویستە پشكنین بۆ تایەكانت بكەیت و ئەگەر درزی تێدابێت یان سوابێت پێویستە بیگۆڕیت.\n2/ پێویستە پشكنینێكی ورد بۆ سیستەمی ئەكزۆزی ئۆتۆمۆبێلەكەت بكەیت، چونكە ئەگەر كونی تێدابێت ئەوا دەشێت دوكەڵی پیس بگەڕێتەوە ناو مەكینە و ناوەوەی ئۆتۆمۆبێلەكەت و لەبەرئەوەی لە زستاندا جامەكان دادەخەیت مەترسیدارە.\n3/ پێویستە دڵنیا بیت لە گۆڕینی ڕۆژنی مەكینەی ئۆتۆمبێلەكەت ، چونكە لە وەرزی زستاندا رۆن زۆر گرنگە و نابێت كەم یان پیس بێت و لەو وەرزەدا زۆر پێویستت بەو پشكنینە دەبێت.\n4/زۆر پێویستە تایەی نوێ بۆ وەرزی زستان بەكاربهێنرێت، بەشێوەیەك هێڵی تایەكان دەبێت حەوت میلیمەتر بێت بۆ خێرایی 80 كیلۆمەتر لەكاتژمێرێكدا، بەڵام كاتێك هێڵی تایە بگاتە 1.6 میلیمەتر، ئەوا لەخێرایی 50 كیلۆمەتر لەكاتژمێرێكدا لەسەر رێگەی تەڕ وەردەگەڕێت.\n5/پشكنینی فڵچەی شوشە و سستمی گەرمی و لایتی پێشەوە بكەیت.\n6/ پاراستنی ژمارەی بەهاناوەچوون، لەكاتی هەر گرفتێكدا تا ژمارەی پێویستی بەهاناوەچوونت لەبەردەستدا بێت تابزانیت چ ڕێگەیەك بگریتە بەر.\n7/ دڵنیابوونەوە لە پاتریی ئۆتۆمبێل، تەكنیككارەكانی ئۆتۆمبیل دووپاتی دەكەنەوە كەگرفتە پەیوەندیدارەكانی پاتریی لەكاتی وەرزی باراندا دروست دەبێت بەو جۆرە پاترییەكە لەزستاندا دەچێتە ژێر بارێكی سەختەوە كە جەمسەرەكانی توشی داخوران دەبێت بەهۆی شێدارییەوە، بۆیە دەبێ دڵنیابیتەوە لەپاتریی ئۆتۆمبیلەكە.\n8/ پشكنینی ئیستۆپ، تەكنیككارانی ئۆتۆمبێل ڕێنمایی دەدەن بەپشكنینی ئیستۆپی ئۆتۆمبیل بەماوەیەكی درێژ و دڵنیابوونەوە و زیادبونی گەرمی و شێداری وادەكات كەخێراتر شێ بمژێت لەشلەی ئیستۆپەكە و لەگەڵ ئەوەشدا دەبێ پاك بكرێتەوە لەپیسی و ئەمانەش كاریگەرییان دەبێ لەسەر گەشتەكەت و جیاوازییەك دروست دەكات لەنێوانی ژیان و مردن لەسەر رێگاكاندا.


سوتان – Page 4 – تۆڕی میدیایی خەڵک\nکلیلە وشەی "سوتان"\nخەڵك-بەشی هەواڵ پۆلیسی گەرمیان رایدەگەیەنێت، لەقەزای كەلار ئافرەتێك سوتاو گیانی لەدەستدا. علی جەمال قدووری بەڕێوەبەری ڕاگەیاندنی پۆلیسی گەرمیان رایگەیاند، بەیانی ئەمڕۆ یەك شەممە لەقەزای كەلار ئافرەتێك...\nخەڵك- یەحیا حبیب پێشنیوەڕۆی ئەمڕۆ چوار شەممە 26/12/2018 ئەنجومەنی ڕاوێژكاری ڕێكخراوەكانی قەزای شارەزوور لەبەردەم دادگای بەرایی شارەزوور گربوونەوە و داوایان كرد، “كەیسی سێوان و سێ...\nخەڵك – بەشی هەواڵ وتەبێژی بەرگری شارستانی سلێمانی ڕایدەگەیەنێت، بەهۆی شۆرتی كارەبا لە ماڵێكی گەڕەكی چوارباخی سلێمانی دوو هاوڵاتی توشی تەنگەنەفەسی دەبن و پاش گەیاندنیان بە...\nخەڵك-بەشی هەواڵ بەڕێوەبەرایەتی بەرگری شارستانی ڕاپەڕین ئاشكرایدەكات، بەهۆی ئاگركەوتنەوە هاووڵاتییەك لە ماڵەكەی خۆیدا گیانی لەدەستدا. بەڕێوەبەرایەتی بەرگری شارستانی ڕاپەڕین لە ڕاگەیەندراوێكدا ئاماژە بۆ ئەوە دەكات “بەرەبەیانی...\nخەڵك-بەشی هەواڵ ئەندامێكی تری ئەو خێزانەی لە ڕانیە ماڵەكەیان سوتا، گیانی لەدەستدا، ئەمەش لەكاتێكدایە، كە پێشتر بەهۆی ڕووداوەكەوە چوار ئەندامی تری ئەو خێزانە گیانیان لەدەستدابوو. بەپێی...\nبەوێنە.. بەهۆی گڕگرتنی تەنكەرێكی سوتەمەنییەوە، هاووڵاتییەك گیانی لەدەستدا\nخەڵك-بەشی هەواڵ پۆلیسی سلێمانی ئاشكرایكرد، بەهۆی گڕگرتنی تانكەرێكی سوتەمەنییەوە هاووڵاتییەك گیانی لەدەستدا. بەڕێوەبەرایەتی پۆلیسی پارێزگای سلێمانی لە راگەیەندراوێكدا ئاماژە بۆ ئەوە دەكات، بەهۆی گڕگرتنی تانكەرێكی سوتەمەنییەوە...\nخەڵك-ئارام سەردار كاسبكارانی بازاڕی لەنگەی هەولێر داوا دەكەن حكومەت دوای پاككردنەوەی بازاڕەكە رێگایان پێبدات خۆیان دوكانەكان نۆژەن بكەنەوە، بەشێكیش لەكاسبكاران داوای قەربوو لەحكومەت دەكەن. خالید كەریم،...\nكچێكی تەمەن 16 ساڵان خۆی سوتاند و گیانی لەدەستدا\nخەڵك- بەشی هەواڵ بەرێوەبەرایەتی پۆلیسی ئیدارەی راپەرین رایگەیاند، كە كچێكی تەمەن 16 ساڵان خۆی سوتاندووە و بەهۆی زۆری رێژەی سوتاویەكەیەوە گیانی لەدەستداوە. لە راگەیەندراوێكدا پۆلیسی راپەڕین...